
P 
rome Minister Evelyn Wever Croes ayera mainta duran- 
te conferencia di prensa di gobierno, a mustra cu go- 
bierno ta trahando duro pa evita un ‘aanwijzing’ diabierna 
venidero ora cu Conseho di Ministernan di Reino, atende cu 
e conseho otorga pa CAft pa duna gabinete Wever Croes e 
medida aki. Ayera mainta Premier Evelyn a mustra cu su go- 
bierno a bin ta trahando duro, a bin ta “traha y luchando dia 
den y dia afo” pa purba di evita un “aanwijzing” y den su 
concepto, su a cumpli cu hopi di e exigencianan impone pa 
CAft. 


Segun e prome mandatario, su gobierno a logra di reduci 
e deficit riba presupuesto 2022 for di 227 miyon pa 148 
miyon florin y e cambio aki a bay pa Raad van Advies pa haya 
conseho riba esaki prome cu manda esaki pa Parlamento. 
Segun Evelyn Wever Croes, su gobierno a haci tur cos 
pa evita un “aanwijzing” diabierna venidero pero na mes 
momento tin cu señala aki, cu henter e proceso duro aki cu 
su gobierno ta pasando aden, ta un proceso cu ta andando 
for di 2018 ora cu a firma e prome protocol cu Hulanda. 
E problema no ta solamente e presupuesto di 2022 y di 
2023 pero e proceso ta canando pa algun aña caba caminda 
gobierno no ta cumpliendo cu palabracionnan haci cu 
mandatario Hulandes y tampoco cu CAft cu a duna cantidad 
di recomendacion riba kico gobierno tin cu haci, manera 
palabracionnan haci. 
Den varios reportahe di 2022, CAft tabatin observacionnan 
caminda ta pone enfasis cu gabinete Wever Croes II no ta 
cumpliendo cu loke ta wordo palabra y aki algun di e obser- 
vacionnan aki: 


14 Sepember: ‘Najaarsnota:’ 
“Op 10 mei 2022 adviseerde het CAft bij de vastgestelde 
begroting 2022 (begroting) en deed hierbij dertien aanbev- 
elingen gericht op het maximaal beperken van het tekort 
in 2022. Op basis van het doorlopen hoor- en wederhoor- 
traject constateerde het CAft dat Aruba slechts één van de 
dertien aanbevelingen in voldoende mate heeft opgevolgd. 
Hierdoor loopt het tekort van Aruba, en daarmee de schuld, 
in 2022 onnodig verder op en wordt het realiseren van een 
overschot van 1 procent van het bbp in 2023 steeds moeili- 
jker te realiseren”. 


6 September: Uitvoeringsrapportage: 
“Het CAft constateerde al bij de vierde UR 2021, dat het 


economisch herstel onvoldoende zichtbaar is in de realisatie 
van de baten uit de loonbelasting. In tegenstelling tot de 
loonbelasting zijn de premiebaten uit de volksverzekeringen 
sinds het eerste kwartaal 2022 wel terug op het niveau 
van 2019. De verklaring voor deze divergerende beweging 
ontbreekt echter nog steeds, ondanks herhaalde verzoeken 
daartoe.” 


14 Juli: LAFT: 
“De overheidsfinanciën van Aruba zijn niet op orde. Het 
land neemt onvoldoende maatregelen om tot duurzame 
verbetering van de overheidsfinanciën te komen. De noodza- 
kelijke lastenverlagingen worden onvoldoende opgepakt 
en dekking wordt te veel gevonden in het verhogen van 
de belastingen en in incidentele dekkingen. De schuld van 
Aruba is daardoor onnodig toegenomen.” 


Pues e problema mas grandi cu Prome Minister no kier a 
atende den conferencia di prensa ayera mainta ta e hecho 
cu su gobierno no a bin a cumpliendo cu palabracionnan 
haci, tampoco pa loke tabata e asunto di reduccion di gasto 
den cuido medico, esta AZV cu diripente algun siman atras 
a bira un realidad. 


Gobierno trahando pa evita ‘aanwijzing’ 


Un proceso cu mester a cuminsa 
for di 2018 cu prome protocol firma 


DIASABRA merdia a presenta na warda di polis e dama di 
inicial C. kende ta informa cu e ta sospecha c’un persona 
a haci un intento di scam contra di su persona, cu inicial- 
mente el a mal interpreta y a manda informacion pa e tipo 
desconoci aki. Segun e denunciante, via di whatsapp, el 
a wordo informa cu el a e por cumpra giftcard na balor di 
$100 y cu lo pasa busca e placa aki na su cas y cu el a gana 
algun giftcard. Sin pensa prome el a dicidi di manda su infor- 
macion personal pa e persona desconoci aki kende a bisa 
cu e ta bibando na Merca y cu su mayornan ta bibando na 
Aruba. Pa e motibo aki su mayornan lo por tuma contacto 
cu su persona pa regla e asunto di carchi aki pero polisnan 
a informa e denunciante pa blokia e persona aki y nunca 
mas duna hendenan cu e no conoce, informacion personal 
di dje ya cu nunca por confirma si ta trata di un intento di 
scam su persona. 


Señora a entrega keho 
di ‘scamming’ na polis 

S 
egun director di AZV, e ultimo tres añanan cu a pasa, 
cuido medico a crece hopi y hospital t’esunnan cu ta 
continuamente man yen, tin cu warda 3 pa 4 luna pa haya 
un cita. Malo hospital no ta financieramente. Pakico e mes- 
ter ta un reto, t’e pregunta. Segun Gina Maduro, presiden- 
te di ABV, a pesar di tur e desaroyonan aki, hospital ta haya 
inkorting y pa aña e ta 11 miyon menos. Ta un suma basta 
grandi y asina mes hospital ta draai. 
Por ehempel, Maduro a yega di toca e parti aki caminda cu 
tin e post di ilegalnan. No por nenga nan servicio. Tin cu 
duna nan e servicio medico. Pero ken ta para responsabel 
p’e suma bek. Hospital tin hopi placa, e ta bon para, pero tin 
hopi placa cash riba caya. 


Tin hopi debe cu mester drenta. Segun Maduro a yega tempo 
pa hospital sinta cu gobierno, pa bin cu un fondo pa contribui 
p’e parti, vooral di e ilegalnan. Hospital ta duna servicio, 
pero e placa no ta drenta bek na hospital. Y no por nenga e 
pashentnan. Of a yega tempo pa hospital bay categorisa cua 
tipo di cuido ta bay duna. Di emergencia ta comprendibel. 
Pero cuido mas largo y caro, manera oncologie, tin cu bay 
cuestiona si hospital ta in staak. Si tin un ilegal cu cancer of 
mester di kemo, ken ta para responsabel. 


A yega tempo pa gobierno bin cu un fondo apart pa yena 
e partinan aki, pasobra e hendenan ta na Aruba, nan ta 
forma parti di comunidad, nan status ta ilegal, pero ora nan 
presenta cu nan problema, tin cu yuda nan. Esey ta un di e 
retonan cu hospital ta pasando aden. 
Tin por lo menos 17 mil ilegal na Aruba, nan ta trahando, 
pero nan ta informal. Nan no ta contribuyendo cu sociale 
lastern, ni cu AOV, AZV. Si haci nan legal, mester bin cu regla 
estricto. Esey por ta un solucion p’e fondo di SVB y AZV. Haci 
nan formal, ya cu nan tey caba. 


D 
i loke por a mira di publicacion di Minister di Husticia, tal 
parce cu ta buscando forma pa lanta otro departamen- 
to, of organisacion. 
Ultimo lunanan por a scucha di diferente fundacion of organ- 
isacion lanta, cual di un forma of otro ta bay costa placa. 
Awo por a lesa riba e pagina di Minister Rocco Tjon, cu el a 
reuni cu e compania “Drive Right International”, cu a duna 
e mandatario un presentacion amplio “pa asina sondea e 
posibilidadnan pa yuda instala un autoridad di transito y 


transporte, caminda tur loke ta relata na entre otro “rijvaar- 
digheid” y rijbewijzen lo cay bou di un solo capa.” Di e forma 
aki, e parti aki no lo cay mas bou di Cuerpo Policial, asina 
nan por enfoca mas riba nan trabounan principal. “Pues, e 
meta di e proyecto aki ta pa yuda trece mas siguridad riba 
nos careteranan, cual mas y mas ta un prioridad pa e bien- 
estar di henter comunidad.” 
E pregunta di con no a sondea localmente? Aruba tin hopi 
experto di trafico cu por yuda yega na un solucion factibel. 


Gobierno sondeando 
pa lanta otro organisacion 


Gina Maduro (ABV) 


Gobierno mester bin 
cu fondo pa por cubri e 
gastonan di ilegal na hospital 

E 
crisis migratorio di Venezuela cu ta wordo ocasiona pa e 
situacion humanitario den Venezuela mes tin un impacto 
grandi riba Aruba. Organisacionnan internacional di derecho 
humano cu ta presente na Aruba ta calcula cu e cantidad di 
personanan di descendencia Venezolano cu no ta documen- 
ta na Aruba ta riba 10 mil na e momentonan aki. Aruba des- 
de principio a carga cu tur e gastonan di esaki ya cu e posi- 
cion di Hulanda tabata cu e ta un asunto nacional (landsaa- 
ngelegenheid). Sinembargo, na 2019 Gobierno a logra con- 
vence Hulanda cu e ta un asunto di Reino, y pa pone fondo 
disponibel. Aruba a haya 10 miyon florin desde e momen- 
to ey. 


Prome Minister Evelyn Wever - Croes a splica recientemente 
den Parlamento cu ya na comienso di gobernacion a realisa 
cu retonan cu tin ta grandi como consecuencia di e crisis 
migratorio Venezolano. Na aña 2018 y 2019, Prome Minister 
Wever - Croes a reuni cu gobernantenan den “Eerste Kamer” 
y “Tweede Kamer” cual a conduci cu na mei 2019 a haya e 
bon noticia cu den e “Voorjaarsnota 2019”, 10 miyon florin 
a wordo aloca pa Aruba por atende cu e crisis aki. E fondo a 
wordo reparti den dos como lo siguiente: 


“BESTEDINGSPLAN VREEMDELINGENKETEN”: 
7 MIYON FLORIN: 
Prome parti ta yama “Bestedingsplan Vreemdelingenketen” 
y a encera 7 miyon florin. Cu e suma aki, a inverti entre otro 
den Warda Nos Costa pa crea mas ‘opvang’ y pa mehora 
e ‘opvang’. A duna cursonan na Dimas tocante e tema die 
‘vreemdelingen’ y asilo. A haya cacho pa haci miho control 
ora e botonan yega sin permiso, a cumpra auto pa controla 
costa, y a paga varios biahe pa repatria Venezolanonan (e 
bestedingsplan aki ta andando ainda.) 


“BESTEDINGSPLAN OVERIGE”: 3 MIYON FLORIN: 
E otro parti ta yama “Bestedingsplan Overige” y ta encera 3 
miyon florin. Pa esaki, Prome Minister a expresa cu a splica 
Hulanda cu e crisis migratorio ta afecta otro areanan tambe, 
entre otro: enseñansa, traficacion di hende, violencia rela- 
cional y salubridad publico. 


ENSEÑANSA: 
Pa loke ta enseñansa, a constata aumento di muchanan cu ta 
wordo manda den boto sin adulto of sin famia. Cu e principio 
cu no por nenga ningun mucha enseñansa of discrimina a 
base di su status legal of no, Aruba a insisti pa ricibi fondo pa 
traha un proyecto di enseñansa pa prepara e muchanan aki 


na Hulandes pa despues (unabes nan yega cierto standard) 
nan por sigui educacion regular. 


TRAFICACION DI HENDE: 
Den cuadro di traficacion di hende, ‘mensenhandel en 
mensensmokkel’, tambe a pidi fondo pa atende cu ne, pa 
motibo cu Aruba (a base di evaluacion di Merca) ta perdi- 
endo e status cu tabatin debi na e situacion aki. 


FUNDACION CONTRA VIOLENCIAL RELACIONAL: 
Prome Minister a sigui splica cu un otro situacion cu a 
conoce aumento na 2018/2019, tabata na Fundacion Contra 
Violencial Relacional (antes Fundacion pa Hende Muhe den 
Dificultad). 
E cantidad di hende muhe di decendencia Venezolano cu 
tabata yega e fundacion a aumenta pa diferente motibo. 
Sinembargo, como capacidad di shelter tabata hopi limita a 
inscribi e proyecto pa ricibi fondo pa e fundacion por amplia 
e shelter. “E proyecto ta impresionante.” 


GASTONAN MEDICO Y DI VACUNA: 
Por ultimo, otro trabounan cu por a realisa a traves di fondo 
ricibi di Hulanda tabata den cuadro di salud, pa por cubri 
gastonan medico di personanan indocumenta cu tabata 
yega na sumanan hopi halto pa aña. Tambe a yuda DVG pa 
percura pa vacuna esnan cu ta bin Aruba di Venezuela cu no 
tur ta cumpli cu e vacunanan cu ta necesario y/of cu mayoria 
di Aruba su poblacion ya tin. 


Prome Minister a enfatisa cu tur e trabounan aki a wordo 
realisa hunto cu organisacionnan cu ta traha pa loke ta 
derechonan humano. 


Durante reunion publico den Parlamento Prome Minister a elabora riba 


A uza 10 miyon florin di Hulanda pa atende 
cu e problematica di indocumentadonan 

G 
abinete Wever Croes II simple- 
mente no a funciona na beneficio 
di e pais, pues no a sirbi interes gener- 
al di e pueblo den su totalidad y e can- 
tidad di reaccionnan cu ta sigui drenta 
relaciona cu cobransa di awa y corien- 
te, ta confirma esaki. 


Den un articulo publica den edicion 
di ayera dialuna, a toca e asunto di 
maneho cu gobierno a bni ta hibando 
pa loke ta WEB Aruba NV y tambe e 
compania Utilities NV caminda e wega 
tabata bisto di kita hendenan bon na 
cabes di maneho di WEB, pa nombra 


famia y amigonan pa asina logra un 
meta cu no tabata un meta pa sirbi 
interes di pueblo. 


Despues di a publica e forma con gobi- 
erno pa medio di WEB a paga miyones 
na duna oficialnan halto un “golden 
handshake” ayera a drenta un serie 
di reaccion riba kisas e “golden hand- 
shake” di mas grandi cu gabinete 
Wever Croes I a duna den su historia, 
esta esun duna na CITGO. 


E compania Mericano aki tabatin un 
clausula den su contract cu gobierno 
di Aruba, cu nan tin cu paga e 
suma di 300 miyon florin si nan 
no cumpli cu acuerdonan firma 
pa reapertura di e refineria y 
realmente CITGO a ser permiti 
pa bandona Aruba prome cu e 
periodo stipula a vence, pues 
nan ta culpabel di breach of 
contract. 


Den negociacionnan cu gabi- 
nete Wever Croes a pone den 
man di bufete di abogado liga 
na famia di e lider di MEP, cu 
ainda ningun hende a mira su 
contenido, CITGO a bandona 
Aruba pagando solamente e 
suma di $17 miyon cu supu- 
estamente e compania tabata 
debe na impuesto atrasa pero 
di e suma di 300 florin pa no 
cumplimento di contract, esaki 


a wordo laga un banda y e compania 
Mericano a bay felizmente di por a 
negocia cu hendenan asina bondadoso. 


Ta mas cu claro cu pueblo ta reacciona 
y mustra con inhusto e situacionnan 
aki ta, ya cu e suma di 300 miyon florin 
aki di CITGO, esaki lo por a sirbi pa 
yuda subsidia aumento di prijs di awa y 
coriente pa esunnan di menos entrada 
pero awor aki, cu e decision increibel 
cu gabinete Wever Croes a tuma den 
e asunto di e compania Mericano, ta 
pueblo ta bolbe Sali perdi. 


Prijs di petroleo ta subi y baha prac- 
ticamente tur luna, prijs di gasolin ta 
subi y baha mesun forma y mientras 
cu e aumento aki ta cay pueblo hopi 
pisa, ya cu no solamente nan tin cu 
paga hopi mas ora di cumpra combus- 
tibel pa nan autonan, nan ta mira nan 
mes paga mas den tur negoshi rond di 
e isla cu ta hinca e aumento di gasolin 
y diesel den nan prijs di productonan. 


E ganado di mas grandi den henter 
e proceso aki na Aruba, ta gabinete 
Wever Croes II, cu na 2018 a dicidi 
cobra accijns riba gasolin y diesel y 
awor asina cu e prijsnan subi, gobi- 
erno ta haya mas placa den caha pero 
nunca ta menciona esaki y ta keda keto 
ya cu ta otro suma di placa cu por yuda 
subsidia esunnan di menos entrada 
den comunidad pa loke ta recibonan 
halto di awa y coriente. 


Gobierno a laga CITGO bay cu 300 miyon 


Awor pueblo presiona pa miyones 
pa drecha situacion financiero 

E 
ekipo profesional cu ta traha den sala di operacion na 
Horacio Oduber Hospital (HOH) a lanta dialuna extra trem- 
pan y cu un sonrisa grandi di satisfaccion. Pa 8or di mainta 
den un camber nobo di operacion na HOH a tuma luga e prome 
operacion den e compleho nobo di operacion na HOH. Esa- 
ki tabata un momento historico pa e team completo di opera- 
cion pero tambe pa comunidad di Aruba. A warda hopi tempo 
pa por a muda pa e compleho nobo aki di operacion pero algo 
ta sigur; e tabata bale la pena paso awo nos ta mira e fruto. 
“Nos ta para awe den un compleho enorme, moderno y safe 
pa pashent y sigur uno cu comunidad por ta orguyoso di dje. 
Por mir’e n’e ambiente y orguyo cu ta reina bou di e team, asi- 
na Jacco Vroegop, director di HOH a comenta. 


E prome operacion den e sala nobo di operacion tabata den 
man di ginecologo Garcia hunto cu anestesiologo Chitarroni 
y team di operacion completo”. Tambe mester agrega cu e 
pashent mes tambe tabata contento ya cu e tambe a forma 
parti di e momento grandi aki na HOH. 


Gerencia di hospital ta gradici specialmente coleganan di 
camber di operacion Yvonne y Monique cu a traha cu cuerpo y 
alma pa haci e momento 
aki posibel. Claro nada 
no lo tabata posibel sin 
ayudo di un team grandi 
di camber di operacion 
pero tambe diferente 
otro departamento den 
Hospital cu a traha duro 
dia y anochi pa e logro 
aki. Tambe el a gradici 
SOGA, OHL y Gobierno 
di Aruba pa e sosten 
y bon cooperacion pa 
logra cu awe por a start. 
Vroegop ta agrega cu 
loke ta fastioso di un 
compleho di OK ta cu 
tur proceso mester ta 
na ordo, tur meter di 
oxigeno, tur cos mester 
ta precies y ta traha bon 
den cuadro di siguridad. 


E ta hopi diferente cu un hotel of cu un otro departamento di 
cuido. Den un sala di operacion mester tene cuenta cu masha 
hopi aspecto. Loke ta importante tambe t’e calidad di aire. 
Vroegop a splica cu constantemente mester tin mehoracion 
riba esaki ya cu calidad ta un aspecto hopi importante. P’esey 
a cuminsa awe cu e prome camber di operacion y durante 
siman lo sigui cu mas te ora yega asina leu fin di siman cu 
henter e compleho di OK ta operacional. 
Hospital ta un edificio ya existente y no por a traha tur cos den 
un solo tiro. Esaki ta e prome fase di e compleho di operacion 
y awo ta sigui cu e siguiente fase. Prome cu henter e compleho 
di OK ta cla, lo bay dura un tempo pero algo ta sigur, mi ta 
convenci y tin tur confiansa cu na final lo trece e organisacion 
na un compleho ‘state-of-the-art”, Vroegop ta termina. 



JOB OPPORTUNTIES 



We offer: 


Competitive Salaries, Dental and Vision 
Insurance, Meal Allowances, Attendance 


Incentive, Life Insurance, Wellness 


Program, Vacation Program 


To apply: Submit your resume and cover letter via e-mail at humanresources@paradisebeach.aw 


for hand delivered applications, please pass by our Front Office Department and 
for more information, please contact our Human Resources Department at 525-400 ext. 4093. 



 Vacation Consultant 
 Room Attendant 
 Houseman 
 Server/Bartender 


Un momento di orguyo pa team di 
operacion, HOH y Aruba 


Sala di operacion nobo 
na Hospital di Aruba ta 
drenta den funcion 

“E 
miho solucion pa Aruba por sali di e problemanan cu 
nos tin riba tur tereno, specialmente di e aumento 
drastico di costo di bida, ta pa e gobierno cambia su mane- 
ho of pa cambia e gobierno mas lihe posibel. Asina algun 
participante na e evento di “Talking Politics” a resumi e at- 
ardi den Cas di Partido. E ambiente tabata electrisante, e 
sala tabata yen di hende hopi preocupa cu e situacion na 
Aruba cu ta bira pio cada dia. E participacion di sala den 
e discusion tabata grandi atrobe. Conclusion: “mester bini 
cambio lihe!” 


E evento bimensual di AVP na Cas di Partido riba diabierna 
atardi a trata e siman aki e tema di recibonan halto pa awa 
y coriente cu casnan di famia y negoshinan a ricibi e dianan 
cu a pasa. E mes un dolor y preocupacion cu a sinti durante 
di siman na radio, riba medionan social y den barionan, a 
sinti den Cas di Partido. Miembronan di e panel invita tabata 
e comerciante sr. Frans Lejuez cu tabata hopi preocupa y cu 
a splica e consecuencianan serio di e aumentonan aki pa 
henter nos economia. Sra. Daniela Speijer, doño di un negoshi 
chikito tabata hopi preocupa pa su negoshi, su trahadonan, 
nan famia y pa e futuro di tur e negoshinan chikito na Aruba. 
Sr. Clifford Heiliger, ex-sindicalista y candidato riba lista di 
AVP, a splica e problemanan cu WEB/ELMAR tin cu e maneho 
di e gobierno actual. E impacto grandi cu e aumento di prijs 
di awa y coriente ta bay tin riba famianan, riba negoshinan y 
riba henter economia di Aruba tabata central den e discusi- 
onnan cu henter ora tabata dirigi riba busca solucion. Pero 
pa haci cos ainda pio, a bin realisa for di e discusion cu e 
aumento di prijs di awa y coriente cu nos a haya awor no ta 
e final: tin mas aumento ta bin pa fin di aña of comienso di 
aña nobo. Kier men cu e dolor grandi, e impacto negativo 
riba costo di bida y riba nos economia no a caba aki. E ta 
bay bira pio ! 


TIN SOLUCION 
Manera semper no a para keto na menciona problemanan 


y nan consecuencia so. Semper ta busca y discuti posibel 
solucionnan. Esey ta e meta tambe di e eventonan di “Talking 
Politics”. Diabierna pasa a trata posibel solucionnan pa e 
aumento drastico di prijsnan di awa y coriente na nivel di 
famia, na nivel di negoshi, na nivel di e companianan di WEB 
y ELMAR y na nivel di gobierno y parlamento. 
E posibilidad di cuminsa un of mas caso den corte contra 
di WEB/ELMAR cu a causa e problemanan aki pasobra no a 
“hedge”, a wordo discuti cu e abogado Richie Kock cu a trata 
diferente forma posibel di acerca un caso asina. Den busca 
solucion pa negoshinan chikito sra. Speijer cu ta doño di 
un negoshi chikito, den un forma hopi sincero a expresa su 
preocupacion grandi pa su negoshi y pa su trahadonan. El 
a menciona cu e no ta wak kitamento di hende fo’i trabou 
of baha e cantidad di ora di trabou pa baha gasto, como 
solucion. “Nan tambe mester por biba normal” el a bisa bon 
cla. Loke semper ta sosode ta cu ta hisa prijs di e servicio 
y productonan. Pero esaki lo afecta benta di negoshinan y 
posibel perdida di cliente. Sr. Lejuez a splica cu mester realisa 
cu e aumento di prijsnan lo nifica cu Aruba ta bira mas caro 
pa nos mes y pa turistanan. E miho caminda pa cana ta pa 
negoshinan grandi y chikito uni y pidi pa gobierno y parla- 
mento scucha nan y tene cuenta cu nan. Negociantenan 
mester realisa cu ta hunto so nan por haya solucion. 
Finalmente a discuti e solucionnan na nivel di WEB/ELMAR y 
na nivel di gobierno/parlamento. For di e cantidad grandi di 
expresionnan di sala a sali bon cla cu e unico solucion cu ta 
wak ta pa gobierno cambia su maneho drasticamente y lihe 
of baha mas lihe posibel pa duna Pueblo e oportunidad pa 
scoge un gobierno cu si por trece solucion y cu ta goberna 
pa henter pueblo. Apesar di tur e preocupacionnan, a cera 
e anochi di discusion constructivo aki den un ambiente di 
optimismo. 


Keda pendiente pa e siguiente atardi di “Talking Politics” na 
Cas di Partido. 


“Talking Politics”: Pueblo ta wak un solucion so 


Cambia Maneho Y Gobierno Lihe 

E 
siman aki Gobierno di Reino lo tra- 
ta CAft su recomendacion pa un aan- 
wijzing pa Conseho di Minister di Aru- 
ba. Dia 14 di september 2022 e supervi- 
sor financiero a reacciona ariba Gobierno 
su nota di cambio na presupuesto 2022 y 
najaarsnota. Riba 23 di september 2022 
Gobierno di Aruba a manda nan contesta 
riba CAft su reaccion y e ta un berguensa. 
Gabinete Wever-Croes II ta purba nabega 
e situacion a base di falsedad, manipula- 
cion y cobardia. Prome Minister ta cumin- 
sa na lamenta fecha di publicacion di CAft 
su conseho, e hipocresia pa un persona 
cu tanto a vocifera transparencia y inte- 
gridad aparentemente no ta registra cer- 
ca dje. 


Den Aruba su comunicacion ta sigui un 
carta di MinFIC, sra. Xiomara Maduro, 
cu ta cuminsa na bisa CAft cu nan a haci 
fout den calcula e desviacion maximo den 
deficit permiti. Na 2022, mescos cu e dos 
añanan anterior, Aruba a haya exonera- 
cion di produci un surplus di por lo menos 
1% segun e LAft. Mirando cu dicho exon- 
eracion no ta aplica na 2023, logica ta 
dicta cu cualkier desviacion di e norma 
mester salvaguardia e siguransa cu Aruba 
lo bolbe na un surplus di por lo menos 
1% na 2023 (algo cu Corsou ya caba a 
compromete na dje). No segun Xiomara, 
pero nos lo bolbe na e punto ki aki un djis. 


Gobierno di Aruba su gran argumento ta 
cu nan a baha e deficit di 1.028 miyon na 
2020 te cu 148 miyon na 2022. E prob- 
lema cu esey ta cu nan mes no a logra 
nada, na 2020 durante lockdown nos 
economia a practicamente cera. Ta obvio 
cu reapertura di nos frontera y yegada di 
turistanan di nobo lo produci fondonan cu 
lo baha e deficit. Tempo cos tabata malo 
gobierno tabata keha cu Aruba ta un di 
e paisnan mas afecta na mundo como cu 
nos economia ta mas cu 90% dependi- 
ente ariba turismo y a sufri un contraccion 
di 22%. 


E aña despues Gobierno kier gaba cu 
economia a crece mas hopi den henter 
region na 13% lubidando cu e aña prome 
ela baha pa e cantidad mas grandi den 
region. Awor e manipulacionnan ey por 
traha cu algun partidista pero sigur no cu 
CAft y ban spera no cu Rijksministerraad. 
Awor na 2022 nan ta spera crecemento di 


alrededor 8,8% dus nos lo a recu- 
pera e 22% cu nos a bay atras 
na 2020 y posiblemente surpasa 
2019. 


Pakico e placa no ta yega??? 
E problema ta cu gastonan di 
Gobierno tabata 1.389,5 miyon 
na 2019 prome cu pandemia y na 
2022 (sin FASE, sin loonsubsidie y 
sin paga 100% compensacion na 
empleadonan publico), gastonan 
di gobierno ta na 1.508 miyon. Berdad 
gastonan di interes ariba proyectonan PPP 
a subi cu 10 miyon pero gastonan na 2022 
ta 118,5 miyon mas halto cu na 2019. 
Apesar di esey ainda Sra. Wever-Croes y 
su gabinete kier insisti cu Gobierno a baha 
gasto, lo ta den un universo paralelo paso 
den esaki no. 


Desafortunadamente Gobierno su inten- 
tonan di manipula no ta caba eynan, nan 
ta sigui pa bisa CAft cu Debt/GDP ratio 
a baha 25,7% entre 2020 y 2022. Pa 
compronde con absurdo e argumento 
aki ta mester recorda cu Debt/GDP ta un 
midi cu ta compra e debenan di un pais 
pa tamaño di su economia (balor di tur 
producto y servicio produci) anualmente. 
Na 2019 Aruba su GDP tabata 6.030 miyon 
y na 2020 el a baha te cu 4.672 miyon dus 
nos Debt/GDP a subi substancialmente. 
Mientras nos economia ta recupera e ratio 
ta mehora dus atrobe Gobierno ta purba 
pretende cu ta danki na nan maneho 
e Debt/GDP ratio a mehora y no final di 
e pandemia. E tristo berdad ta cu nan a 
haci mas daño cu bon, hisando gastonan 
di sector publico pa mas cu 100 miyon 
compara cu 2019. Aruba su recuperacion 
ta apesar di Gabinete Wever-Croes, no 
danki na nan. 


Gobierno ta constata na CAft cu na 2022 
lo logra spaar 60 miyon na AZV algo cu 
nos tur na Aruba sa cu no ta bay sosode. 
Den Parlamento Sra. Wever-Croes a indica 
cu Hulanda ta para ariba cu e recorte 
mester ta den cuido medico pero CAft su 
carta di 24 september 2022 ta bisa cu si e 
recorte no wordo logra den cuido e mester 
baha di otro parti di e presupuesto di 
salubridad. Manera ta custumber nan no 
a baha gastonan structuralmente den otro 
area di salubridad tampoco (al contrario 
gastonan administrativo a subi pa un 


periodo) y awor parce nan ta studiando pa 
fuse AZV y SVb pa nan plunder e fondonan 
di cesantia y caba di kibra tur cos. 


Pero e parti mas peligroso di Gobierno su 
contesta pa CAft ta MinFIC su insinuacion 
cu usando e carry-forward rule Aruba 
lo cumpli cu e necesidad di produci un 
surplus di 1% manera e LAft ta prescribi. 
Den otro palabra Gabinete Wever-Croes ta 
bisando CAft y RMR, no worry cu nos no 
ta bay produci e surplus paso e gobierno 
despues di nos si lo mester hacie. No ta 
solamente esey, den nan pronosticonan 
multi-anual, Gobierno ta indica cu na 2025 
lo produci un surplus di 1,6%, na 2026 
2,1% y na 2027 2,4%. Dus MEP-RAIZ kier 
schuif tur nos problemanan financiero pa 
un fecha den futuro caminda nan no lo tey 
mas. Si nan mes no por logra un surplus 
di 1% na 2023 of 2024 nan kier convence 
RMR cu ta e proximo gobierno su deber di 
sanea finansa publico. Loke nan ta purba 
haci ta mara man di proximo gobierno pa 
bay produci un surplus mas cu dobel e 
tamaño di loke nan mes no por logra. 


Manera 
Gabinete 
Wever-Croes 
ta 
demostra, produci un surplus no ta facil 
paso e kier men cera faha. Gobierno 
MEP-RAIZ no ta bay logra produci un 
surplus di 1% durante henter nan periodo 
di gobernacion pero nan kier CAft y RMR 
acepta cu e gobierno cu lo sigui nan mester 
bay produci surplus di ariba 2%. Dus hisa 
gastonan pa mas cu 100 miyon, elimina 
fondonan pa drecha RWZI y protege nos 
industria turistico no ta suficiente daño, 
nan kier castiga pueblo mas pisa den 
futuro tambe exigiendo di proximo gobi- 
erno surplusnan riba 2%. 


Diabierna no ta keda RMR nada otro cu 
actua y pone un fin na e bagamunderia 
y falsedadnan di un gobierno cu interes 
unicamente pa su mes. 


Diabierna ta Rijksministerraad 
y Gabinete Wever-Croes su 
contesta na CAft ta un berguensa 

D 
iabierna 21 di october tin riba e agenda di Rijksministerraad 
/ Conseho di Minister di Reino e tema di aanwijzing pa Aru- 
ba. Lider di Partido di MEP Evelyn Wever - Croes a duna un update 
breve di e trabounan haci desde principio pa evita e aanwijzing. 


Lider di Partido Wever - Croes a splica cu a cana diferente trayecto 
y un di esakinan ta cu a entrega e ‘zienswijze’. Zienswijze ta encera 
con Aruba ta defende su mes contra di e aanwijzing. Aruba su 
defensa ta hopi huridico pero e tin contenido tecnico y financiero 
tambe. ‘Segun mi humilde opinion, huridicamente, un aanwijzing 
aworaki no ta posibel, Lider di Partido Wever - Croes, a expresa. 


Ta 
importante 
pa 
menciona cu a sigui 
traha 
riba 
baha 
gastonan 
aun 
mas, 
cual a conduci na e 
deficit manera cu a 
entrege den e cambio 
di presupuesto cu ta 
bayendo Parlamento, 
di 227 miyon florin 
pa 148 miyon florin. 
Mientras 
cu 
e 
ta 
canando su caminda 
(awor pa Raad van 
Advies), a logra baha 
e deficit aun mas, 
pues e ta rond di 
112/113 miyon florin. 
Esaki ainda no ta riba 
papel pero e lo bay 
Parlamento 
den 
un 
nota di cambio. 


Asina Lider di Partido 
Wever 
- 
Croes 
ta 
mustra con ta trah- 
ando duro pa baha e 
deficit mas, pa asina 
no tin niun motibo pa 
haya 
e 
aanwijzing. 
Awor lo mester warda 
te cu diabierna pa mira 
kico ta bay pasa. 


Lider di Partido MEP Evelyn Wever - Croes: 


Ta sigui cu esfuersonan pa evita 
aanwijzing door di entre otro reduci deficit 


Mientras ta warda riba decision di Conseho di Minister di Reino 

A 
ruparking ta un di e mo- 
tibonan pakico nos cen- 
tro di ciudad ta manera cu e 
ta, esaki ta danki na Gobier- 
no di Mike Eman di AVP. Nan 
a cuminsa mata nos centro 
di ciudad ora cu nan a bin cu 
e tram y despues nan a bin 
cu Aruparking, cual a caba 
di mata centro di ciudad. 
Lider di Partido MEP Evelyn 
Wever - Croes ta enfatisa cu 
su opinion ta keda cu esaki 
tabata un di e cosnan mas cruel cu Mike Eman y AVP a haci 
cu centro di ciudad, comerciantenan y Aruba, p’esey mester 
percura cu AVP nunca mas bin bek den gobierno. 


Ora cu partido MEP a tuma gobernacion over na 2017, hopi 
esfuerso a bay den rebiba centro di ciudad. Lamentablemente, 
tur esfuerso te cu dia di awe no a duna su fruto. Rond di aña 
2017/2018 a organisa actividadnan fin di aña, cende luz, 
tabatin musica, a percura pa tin gruponan musical en bibo, 
tur esaki a trece ambiente den fin di aña pero despues a mira 
e interes ta baha atrobe. Banda di esaki a bin cu entre otro 
e plataforma AREA y otro esfuersonan tambe den e periodo 
di gobernacion anterior. Den e gobiernacional actual, a 
traspasa e esfuersonan ey pa Minister Geoffrey Wever cu ta 
trahando hopi duro den rebiba centro di ciudad. 
Lider di Partido Wever - Croes a informa cu 
Minister Wever tin algun proyecto hopi intere- 
sante pa comparti proximamente. Sinembargo, 
ta mira con dificil e ta pa logra coregi e dañonan 
y tragedianan ocasiona door di un gobierno cu 
mente maligno, esta AVP y Mike Eman. 


Mescos cu na 2017, mester tene cuenta cu MEP 
no a gana eleccion su so pero ta den un coalicion. 
Lider di Partido Wever - Croes ta splica cu ora cu 
ta den un coalicion bo tin cu busca un balans. Ta 
opina cu parkeerplaats paga cerca di tiendanan 
por ta bon, paso ora cu bo mester drenta un 
tienda of haci un diligencia bo por haci esaki. 
Pero mester tin mas parkeerplaats liber/free 
tambe pa esnan cu kier bay keiro den caya. Paso 
esey tambe ta parti di nos tradicion. 


SITUACION ACTUAL 
Colega Minister Ursell Arends tin un dilema grandi. Di un 
banda e tin cu duna su cooperacion pa trece bida bek den 
centro di ciudad, pero di otro banda e tin e dilema cu e no 
kier haci ‘kapitaalvernietiging’. Cu esaki kiermen cu no kier 
ranca tur e meternan, kita tur hende for di trabou y benta tur 
cos afo, paso ta hopi placa a bay den esakinan. 


Ademas, tin e dilema cu e comerciantenan di centro di 
ciudad, pasobra tin un grupo cu lo a informa Minister di nan 
deseo pa bin cu parkeermeters, y tin un grupo cu a tambe a 
informa na Gobierno cu nan no kier esaki paso nan ta weita 
cu esey ta afecta nan posibilidad. A pidi Minister Arends 
pa papia cu e gruponan. Banda di esaki, a pidi pa Minister 
Wever encarga cu economia, pa haci un estudio di e impacto 
di e parkeermeters riba e posibilidad pa trece bida bek den 
ciudad. Minister di Husticia sr. Tjon tambe ta den delibera- 
cion pa sigui cu e proceso di sondea alternativanan pa loke 
ta e tema di parkeerplaats. 


Por ultimo, Lider di Partido Wever - Croes a enfatisa cu un 
cos tur hende ta desea ta pa no tin ‘free for all’, lo kier pa tin 
bon reglanan cu tur hende ta tene nan mes na dje, pero e 
mester ta den balans. 
Pues mientras cu e diferente mandatarionan ta trahando, 
Minister Arends ta bezig cu e ultimo proposicionnan prome 
cu e presenta e plan final. 


Lider di partido MEP Evelyn Wever - Croes: 


Aruparking ta un di e cosnan mas cruel 
cu Mike Eman y AVP a haci cu Aruba 

E 
tabata merece, no tabatin otro ganado posibel e biaha aki 
y cu ausencia di tanto Leo Messi y Ronaldo como candi- 
datonan fuerte, e decision sin duda tabata mas facil pa tuma 
ya cu Benzema tabatin un tremendo temporada tras di lomba. 
Real Madrid awe ta e ekipo di Benzema y desde salida di 
Ronaldo, e centro delantero Frances a carga e ekipo di Madrid 
den su totalidad cu un serie di golnan increibel, esun di mas 
famoso, ora cu el a yuda bolter un marcado di 2-0 contra 
di Paris Saint Germain, pa asina pasa pa e gran final di 
Champions League. 
Messi a haya su mes envolvi den un periodo caminda el a 
cambia Barcelona pa PSG di Paris pero sin logra cosnan grandi 
den su prome temporada mientras cu Ronaldo tabatin un mal 
temporada cu Manchester United caminda e no a logra na 
clasifica e ekipo pa e Champions League. 
E Portugues a trata di tur forma pa bay for di United pero 
ningun ekipo kier a paga su salario of su transferencia 
mirando cu su edad ta subiendo y su capacidadnan tambe ta 
disminuyendo como futbolista y el a keda cu United caminda 
e no ta hungando mucho como titular. 
Benzema tin dos temporada caba cargando e ekipo di Madrid, 
mas cu tur otro hungado y tur e exito cu e ekipo ta logrando 
den tur competencia, tabata pa motibo di su logronan cu sin 
duda awor e ta wordo reconoci pa esakinan. 
Despues cu el a wordo expulsa for di e seleccion nacional 
di Francia, Benzema awor ta bek den e seleccion nacional y 
ta rumbo pa bay Copa Mundial cu lo ser hunga na luna di 
November na Qatar. 
Cu e nombracion aki Benzema ta bira e di cinco Frances cu ta 
gana e premio aki, caminda Raymond Kopa a gana e prome 
na 1958, sigui pa Michel Platini na 1983, 1984 y 1985, sigui 
despues pa Jean Pierre Papin na 1991 y Zinedine Zidane 
kende a gana e premio aki na 1998. 
Awor 24 aña despues e miho futbolista di mundo ta bira 
Benzema superando otro futbolistanan manea Sadio Mane, 
Kevin den Bruyne y Robert Lewandoski, e ultimo aki kende a 
wordo considera di a ser horta e titulo aña pasa ora cu Messi 
a ricibi e premio aki. 
Benzema cu su 34 aña di edad a converti su mes den e 
ganado mas bieu den historia di Bala di Oro pero realmente el 
a merece e titulo aki. 
Bala di Oro entre e damanan a bolbe bay pa Alexia Putellas 
di Barcelona, e copa di gran talento hoben a bay pa Gavi 
di Barcelona, miho portero a bay pa Thibaut Courtois di 
Real Madrid, miho goleado a bay pa Robert Lewandoski di 
Barcelona, miho medio campista a bay pa Sadio Mane Bayern 
Munchen y e ekipo di aña a bay pa Manchester City. 


Karim Benzema ta kibra barera di 
Messi y Ronaldo ganando Bala di Oro 

D 
iadomingo atardi e campeonato 
division di Honor a continua den 
Compleho Deportivo Guillermo Prospe- 
ro Trinidad, caminda pa 6’or di atarti, e 
ekipo di Britannia a subi tereno contra 
di La Fama, ambos ekipo luchando ain- 
da cu nan forma. 


Un wega importante pa ambos ekipo 
principalmente La Fama cu den tempo- 
rada pasa, a logra su clasificacion pa 
e serie di play off pero cu inclusion di 
varios hungado nobo den e ekipo, ainda 
e team no tin e coordinacion necesario 
pa logra e exitonan di temporada pasa 
y esun anterior. 


Loke tin cu observa si ta e hecho cu e 
ekipo tin solamente un gol anota den 
cinco wega disputa cual a bira e unico 
triunfo cu e ekipo a logra te cu awor 
cu tabata su triunfo di 1-0 contra di 
United. 


Britannia di otro banda, a logra dos 
triunfo den cinco wega hunga caminda 
a sorprende Dakota c’un triunfo amplio 
y tambe a supera United cu anotacion 
di 2-0 pero por lo general e ekipo di 
Piedra Plat no ta den su miho forma. 
Diadomingo contra di La Fama, e 
ekipo di Britannia tabata dominando 
e encuentro den e prome periodo pero 
no a logra di probecha di algun situa- 
cion franco di gol mientras cu La Fama 
tabatin problema pa yega gol y crea 
situacionnan di gol. 


Den di dos tempo La Fama a Sali mucho 
mas miho, a hunga mas agresivo mien- 
tras cu Britannia su wega a cay den 
otro y no tabata asina efectivo manera 
cu den e prome tempo. 
E wega a bin termina den un empate 
di 0-0 cu a duna Britannia subi pa di 
cinco puesto cu 7 punto, un punto mas 
cu Riverplate y United mientras cu La 


Fama a totalisa 4 punto pero asina mes 
ta solamente dos punto leu for di e di 
seis puesto, cu ta den man di United 
y Riverplate, cu ta duna derecho pa 
clasifica den e prome seisnan pa e 
siguiente buelta. 


DEPORTIVO NACIONAL 
E di dos encuentro di diadomingo 
anochi a bay entere e puntero perfecto 
di Deportivo Nacional cu a subi tereno 
contra di otro ekipo invicto, cu ta 
Estrella e ekipo cu ta causando 
sorpresa den e campeonato te 
cu awor. 


Nacional a subi tereno cu 
record perfecto di 4 triunfo 
den 4 wega hunga mientras 
cu Estrella a logra tres tiunfo y 
un empate den cuater partido 
hunga pero diadomingo anochi, 
Nacional a domina e encuentro 
den su totalidad hungando 
mas organisa y mas agresivo. 
Estrella a traha duro pa evita 
un anotacion pero un fayo 
barbaro di e defensor Torres ta 
habri caminda pa e prome gol 
di e ekipo di Noord. 


Un tiro di distancia di Valderama 
ta sorprende portero Estrella 


pero e bala ta dal den tubo di gol y bin 
bek den tereno cerca e defensa Torres, 
kende a dicidi di trata di domina e bala 
cu tur trankilidad cu por tin, keriendo cu 
e tabata su so pero aki Glenbert Croes 
ta pasa piki e bala, supera portero di 
Estrella pa despues pusha e bala den 
net pa duna Nacional bentaha di 1-0. 


Den di dos tempo ya na di 48 minuut 
e ekipo di Nacional ta practicamente 
dicidi e partido ora cu otro perdida di 
bala den e parti defensivo, ta permiti 
Fladimy Francois anota facilmente e 
2-0 confirmando e dominio total di 
Nacional. 


Sinembargo Estrella ta bin bek den e 
wega ora cu na di 68 minuut despues 
di un tiro liber, e rebote ta cay pa Trevor 
Farro kende ta los un tiro cu ta bay 
pega den net pa pone e score na 2-1 
pero na di 89 minuut, cu e di dos gol di 
Glenbert Croes den e wega, ta sigura 
e triunfo di 3-1 cu tremendo tiro for di 
pafo di area penal. 


Deportivo Nacional a kibra invicto di 
Estrella pa sigui perfecto como lider 

N 
a caminda p’e di 4 edicion di St. 
Maarten Innovations, Initiatives 
and industries link-up Event (SMILE) 
nos lo habri cu un evento online dia 27 
di october awo cu un tremendo pre- 
sentador Sr. James Ellsmoor di Island 
Innovations, un conocedo defensor 
di sustenibilidad di islanan rond mun- 
do. Ellsmoor na mes momento ta wor- 
do anuncia como keynote n’e proximo 
evento di SMILE na St. Maarten planea 
pa October 29-30 2023. 


Durante di e presentacion virtual dia 27 
di october 2022 entre 11am y 12or ora 
di St. Maarten, James ta bay comparti 
su ideanan riba con pa haci bo negoshi 
Future Proof (online y offline) pa 
registra please subi riba e siguiente 
link. https://hopin.com/events/road- 
to-smile-2023-pre-event. E evento aki 
ta completamente gratis! 


Ellsmoor a wordo reconoci na 2017 
p’e revista Forbes den nan lista 30 
bou di 30. E ta un entrepreneur 
serial y co-fundador y CEO di Island 
Innovations, un empresa social y 
di media digital cu ta organisa un 
cumbre anual yama ‘Virtual Island 
Summit’. Island Innovations ta facilita 
e conexion entre partidonan interesa di 
e islanan y e profesionalnan di desa- 
royo sostenibel rond mundo pa asina 
comparti conocemento y promove 
colaboracion. Mediante e creacion 
di netwerk y un plataforma pa purba 
facilita e caminda pa desaroya solu- 
cionnan innovado pa impulsa desem- 
peño economico, sigura stabilidad 
politico y promove bon gobernacion, 
cu ta mehora condicionnan social y 
ambiental den nos comunidad. 


SMILE’s su organisadonan SHTA na 


St. Maarten, 360º of Innovation foun- 
dation na Aruba y Antonio Media na 
Hulanda ta encanta di por ricibi Sr. 
Ellsmoor como orador, ya cu e ta opera 
na e crusada di innovacion y sostenibi- 
lidad cu ta e tema central di nos evento 
anual. E evento di SMILE a cuminsa na 
2018 cu e meta pa pone companianan 
regional den spot-lite inovativo pa 
promove B2B networking den Caribe 
y region. E aña aki SMILE 3 a wordo 
bishita door di 129 compania y NGO’s 
y diferente Gobiernonan, un aumento 
di 45% compara cu nos di 2 edicion 
den 2019. 


D 
VG su team encarga cu vacunacion ya caba ta pre- 
sente den diferente bario cu e unidad mobil di Bureau 
Rampenbestijding pa asina brinda comunidad e vacuna Bi- 
valent di Pfizer mas cerca di cas. 


E vacuna Bivalent di Pfizer ta ‘target’ subvariantenan di e 
variante Omicron cu ta circula y premirando e posibilidad cu 
fin di aña por trece aumento den casonan di COVID, DVG ta 
recomenda tur ciudadano cuminsando for di 12 aña cu tin 
minimo 2 vacuna caba ricibi pa busca nan vacuna Bivalent. 


E vacuna Bivalent lo wordo duna unicamente como 
Boostershot, esaki nifica cu pa por ricibi e vacuna e ciudadano 
mester tin minimo 2 vacuna ricibi caba. Ciudadanonan di 60 
aña of mas cu tin 3 of 4 vacuna ricibi caba, tambe ta bin na 
remarke pa ricibi nan siguiente boostershot como e vacuna 
Bivalent. 


E fecha y orario unda comunidad por acudi pa busca nan 
vacuna den bario ta como lo siguiente: 
• Centro Deportivo Frans Figaroa na Noord dia 17, 18, 19 di 
october for di 8:30 di mainta pa 3:30 di atardi non stop. 
• Centro Deportivo Betico Croes na Santa Cruz dia 24, 25, 26 
di october for di 8:30 di mainta pa 3:30 di atardi non stop. 
• Stadion Joe Laveis na San Nicolas dia 31 october y 1, 2 di 
november for di 8:30 di mainta pa 3:30 di atardi non stop. 


Pa por ricibi e vacuna Bivalent e ciudadano mester presenta 
cu su carnet di AZV of su AZV digital, su Aruba Health App, 
forma di identificacion (ID) y si tin ainda e pruebanan bieu 
di vacunacion. 
Durante e dianan cu DVG ta vacunando den bario cu e unidad 
mobil, prikpost DVG lo ta habri tambe for di 8:00 pa 11:45 di 
mainta y atardi for di 1:00 pa 3:45. 


DVG suministrando 
vacuna Bivalent como 
Boostershot den bario 


Island Innovations’ James Ellsmoor ta Kick Off 
Caminda pa SMILE 4 riba 27 october 2022 

R 
ecientemente, minister di Finansa y Cultura, Xiomara Maduro, tabata 
tin e placer di por tabata na e apertura oficial di Happy Island Furni- 
ture. 


Situa na Caya Taratata 11, Happy Island Furniture ta ofrece mueblenan 
estilo ‘beach’ cu ta hacinan un tienda unico aki na Aruba. Nan no ta ofrece 
solamente mueblenan pa cas, pero tambe pa negoshi. Asina nan tin un 
variedad amplio di mueblenan pa tur gusto den e estilo aki. 


“Danki pa kere den Aruba”, tabata minister Maduro su palabranan na e 
ocasion aki. Minister Maduro ta gradici e propietario, Elizabeth Ginocchio 
y henter e team di Happy Island Furniture pa e invitacion y ta desea nan 
tur clase di exito cu nan tienda nobo y tin sigur cu nan lo sa di duna un 
toke di ‘beach vibes’ na cada hogar di esnan cu bishitanan y haci compras 
cerca nan. 


Minister Xiomara Maduro tabata n’e 
apertura di Happy Island Furniture 

A 
ruba Excellence Foundation (A.E.F.) ta orguyoso cu 
mas organisacion ta logra di certifica full nan team cu e 
status di 100% ‘Aruba Certified’ por medio di e programa di 
certificacion di Aruba, miho conoci como A.C.P. 


Aña pasa S.K.O.A. a firma un MoU cu A.E.F. cu e meta pa 
tur scol di S.K.O.A. participa cu Aruba Certification Program 
(A.C.P.). E bunita resultado ta cu 29 scol, a logra e status di 
100% ‘Aruba Certified’ e aña aki. Pa yega na e gran logro 
aki, cada miembro di team di scol a participa y a completa e 
programa di certificacion di Aruba A.C.P. 


E siguiente paso ta cu A.E.F. lo capacita e docentenan pa 
incorpora informacion corecto di Aruba, uzando e material 
di Aruba Certification Program den nan les por ehempel den 
e vak ‘Wereld oriëntatie’. Tambe lo percura pa semper tin 
conexion cu - y traha segun e ‘kerndoelen en eindtermen’ 
stipula pa Directie Onderwijs y Inspectie. A.E.F. por haci 
esaki danki na e colaboracion cu tin cu I.P.A. caminda cu 
e trainernan di A.C.P. ta wordo capacita segun e stipula- 
cionnan aki como tambe e 21st Century Teaching Skills. Di 
e forma aki, nos muchanan na scol lo haya sa mas tocante 
Aruba su historia, cultura y tradicionnan, desaroyo di nos 
industrianan, servicio excelente y cordial cu Aruba su zjeito, 
y e importancia di Turismo pa Aruba. 


Staf y directiva di S.K.O.A. mes tambe a logra certifica full 
nan team. Pa celebra e ocasion aki a invita staf y directiva di 
S.K.O.A. como tambe tur e cabesantenan pa un award cere- 
mony na Taste my Aruba. Aki Directora di Aruba Excellence 
Foundation a duna un palabra di pabien y danki pa e gran 
compromiso y logro aki. 


Den transcurso di siman binidero lo instala e plakkaat di 
reconocemento na tur 29 scol. 


Un danki ta bay pa Directora di S.K.O.A. Sra. Anuesca Baly y 
Sra. Cavril Martijn y full e team pa tur empeño y tambe cada 
cabesante di scol cu a percura pa e team completo di nan 
scol participa cu Aruba Certification Program. 


Pabien na S.K.O.A. y pabien n’e siguiente scolnan: 
Agnes Kleuterschool, Anglo Kleuterschool, Colegio Bon 
Bini, Colegi Cristo Rey, Colegio Felipe B. Tromp, Colegio 
Frere Bonifacius, Colegio Laura, Wernet – Paskel, Colegio 
Ora Ubao, Colegio Santa Filomena, Imelda Kleuterschool, 
Jacinta Kleuterschool, La Salle College, Maria College Mavo, 
Rosario College, Sint Michaël School, St. Paulus School, 
St. Dominicus College, St. Franciscus College, Tarcisius 
Kleuterschool, Sint Aloysius School, Sint Annaschool, 
St. Jan Kleuterschool, Scol Preparatorio Kukwisa, Ayo 
Kleuterschool, Colegio Pastoor Kranwinkel, Colegio Santa 
Famia, Colegio Santa Teresita y Trupial Kleuterschool. 


Desde aña 2017 a cuminsa otorga e A.C.P. Recognition 
Award na compania of organisacion cu full e team ta certi- 
fica, sea cu nan tin contacto directo of indirecto cu turista. 
Meta ta pa tur persona comparti informacion corecto y 
uniforma di Aruba. 


Aruba Excellence Foundation a wordo institui door di Aruba 
Tourism Authority na juni 2018 y ta e fundacion encarga pa 
entre otro ehecuta e Aruba Certification Program (A.C.P.) 
como tambe e programa di Happy Information Officers 
(H.I.O.). 
Meta principal di e fundacion ta pa sigui desaroya y imple- 
menta A.C.P. y H.I.O. como tambe otro programanan 
specialmente diseña pa certifica personanan cu ta traha 
den sector di servicio y hospitalidad, p’asina percura cu e 
nivel di servicio excelente di Aruba ya bon conoci, por keda 
riba un nivel halto. 


Aruba Excellence Foundation ta otorga 
29 scol di S.K.O.A. cu A.C.P. Recognition Award 

D 
ialuna mainta, durante conferencia di prensa, lider di 
partido Movemento Electoral di Pueblo (MEP), sra. Eve- 
lyn Wever-Croes a tuma e oportunidad pa elabora riba e ac- 
tividad di partido cu lo tuma luga dia 30 di October na cede 
di MEP. E slogan di e evento aki lo ta; “Un Aruba Stabiel cu 
MEP”. 


Durante e evento lo tin varios actividad cuminsando cu un 
acto cultural y un show hopi bunita. Lo tin tambe un Expo 
hopi interesante di e 3 lidernan di partido. Pa cu esaki lider 
di partido ta extende un invitacion na pueblo en general 
pero tambe na e scolnan pa pasa y experiencia esaki. Pa 
famianan cu mucha chikito, lo bay tin un “kids corner” cu 
personanan encarga pa entretene e muchanan mientras cu 
e mayornan por gosa di e expo. 


Presente tambe lo t’ey e hala hubenil di partido MEP, HOT cu 
actualmente ta buscando miembronan nobo. Tur e hobennan 
cu ta interesa, por pasa e dia aki aplica pa ta un miembro pa 
asina por amplia e famia di HOT. 


Mirando cu MEP ta un partido cu no ta depende riba 
comercio pa bay campaña electoral, lo tin actividadnan pa 
recauda fondo. Un biaha mas partido MEP ta organisa un 
rifa di apenas 5 Florin pa ticket na unda lo saca diferente 
premio di cual e maximo ta 10 mil Florin. Ganadonan di e 
rifa aki tambe lo wordo saca durante e anochi aki. Pa tur 
esnan cu ta interesa, ainda tin buki disponibel. 


Den un otro esfuerso pa recauda fondo, partido MEP lo tin 
na benta pechinan di “Un Aruba stabiel cu MEP” pa sola- 
mente 20 Florin. E pechi aki lo combina perfecto cu e t-shirt 
di “Un Aruba Stabiel cu MEP” cu lo ta completamente gratis. 
Pechi y t-shirtnan lo ta disponibel na cede durante e gran 
evento di partido dia 30 di October. 


Riba e dia aki tambe lo bay tin e congreso di MEP cu ta un 
formalidad cu partido MEP ta cumpli cu ne cada pasa tanto 
tempo. Durante e congreso lo presenta e relatonan anual, e 
fundacion nobo cu ta e fundacion Nelson Orlando Oduber, 
miembronan di directiva y e hala femenino di MEP cu ta 
Forsa Femenino Grace, cu recientemente tambe a cambia 
di directiva y presidente, tambe lo tin e parti di reeleccion 
di lider. 


Lo cera e anochi den un ambiente festivo cu e bandanan 
Delicious y Tsunami. Bar lo ta bon surti bou encargo di 
Fundacion formacion politico Nelson Orlando Oduber cu ta 
recauda fondo pa nan actividadnan. E fundacion aki ta esun 
cu ta yuda forma politiconan nobo. Cushina tambe lo ta bon 
surti y esaki ta den man di Forsa Femenino Grace cu tambe 
ta recauda fondo pa nan actividadnan. 


Lider di partido MEP ta extende un invitacion cordial na tur 
nos votadonan, sostenedonan, tur lider di bario y Aruba en 
general pa pasa disfruta den famia, diadomingo dia 30 di 
October di 4pm na Cede di MEP. 


Partido MEP ta extende un invitacion na Aruba en general pa asisti na e gran evento: 


“Un Aruba stabiel cu MEP” 

U 
niversidad di Aruba ta orguyoso di anuncia comienso di 
su programa na nivel Master, ‘Governance and Leader- 
ship’. Cuminsando na januari 2023, Facultad di Arte y Cien- 
cia lo ofrece un trayecto di dos aña na nivel Master, un pro- 
grama multi-disciplinario (part-time) pa graduadonan cu un 
Bachelor den un disciplina orienta riba topico den e area di 
sociedad y pa profesional den sector publico y priva cu tin 
posicion y responsabilidad di liderazgo. 


Tin un presion creciente riba organisacion cu tarea publico 
y e responsabilidad pa funciona eficiente- y eficazmente, 
pa ta receptivo y responsabel na ciudadanonan di Aruba. 
E programa tin como meta mehora conocemento y vision 
di e participante na nivel di ‘master’ y ta ofrece lo ultimo 
den conocemento y ta duna espacio pa familiarisa cu topico 
manera; gobernacion publico y priva, desaroyo di maneho, 
balor publico, liderazgo y maneho. Central den e programa 
aki ta cu cada situacion ta pidi pa un responsabilisacion 
contextualmente creativo, specialmente den periodo di 
pandemia y cambio di clima. P’esey lo reta e studiantenan 
pa compara nan idea- y opinionnan cu e conocemento y 
experiencia practico di e otro studiantenan. E programa di 
60 EC (Credito Europeo), lo consisti di ocho curso y un tesis 
como proyecto final. 


Lo concentra orario di e curso riba ful of mita dia di curso y lo 
organisa esaki dentro di un curiculo combina: parcialmente 
virtual, parcialmente (fisicamente) na Universidad di Aruba. 
Parti di e procedura di seleccion ta consisti di un entrevista 
di admision combina cu un evaluacion di educacion anterior 
y/of experiencia profesional. Pa optimalisa e condicionnan 
pa finalisa e programa exitosamente, ta conseha e candida- 
tonan pa participa na un programa na nivel ‘pre-Master’ of 
parti di un programa na nivel ‘pre-Master’ prome cu cuminsa 
cu e programa Master Governance and Leadership. 


Admision na e programa Master ta rekeri un transcripcion di 
‘Test of English as a Foreign Language’ (TOEFL) cu un punc- 
tuacion di minimo 79 pa e IBT (Internet based Test) of un 
examen ekivalente. Esnan cu a obtene un titulo Bachelors 
y/of Master cu Ingles como idioma di instruccion lo no 
mester presenta un examen di TOEFL. E costo anual lo ta 
Afl. 4500.00. 
Aplicacion p’e procedura di seleccion ta habri te cu 
october 28, 2022. Pa mas informacion, bishita e website di 
Universidad di Aruba bao e seccion di FAS Study Programs. 
https://www.ua.aw/governance-leadership/ 


Universidad di Aruba ta inicia programa 
Master ‘Governance & Leadership’ 

B 
o kier aporta na e formacion di nos muchanan? Bo ta 
un persona cu por carga responsabilidad y traha inde- 
pendientemente of den ekipo? Bo ta curioso y creativo? Si 
e contestanan ta si, e ora e estudio pa maestro di Enseñan- 
sa Primario, cu IPA ta ofrece, ta e estudio ideal pa bo. E es- 
tudio pa maestro di Enseñansa Primario ta forma maestro 
cu ta cualifica pa duna les na mucha di scol preparatorio y/ 
of scol basico: un maestro cu ta funciona competentemente 
den klas, na scol y den comunidad. 


Inscripcion pa e estudio aki ta tuma luga online. Solamente 
studiante cu tin diploma di sea havo, vwo of mbo/EPI nivel 
4 of cu ta den examenklas di un di e scolnan menciona por 
inscribi. Inscripcion pa e 21+Toets a cera dia 10 di october 
2022, dus no ta posibel mas pa inscribi pa 21+ Toets pa aña 
academico 2023-2024. 


Bo ta sinti bo yama pa haci e estudio aki y ta desea di 
inscribi? 
Bishita e website www.ipaaruba.com, bay na aanmelden y 
scoge pa beroepstest Primair Onderwijs y sigui e instruc- 
cion. E ultimo dia pa inscribi pa e estudio pa maestro di 
Enseñansa Primario ta 20 di januari 2023. Despues di e 
fecha aki no por inscribi mas pa aña academico 2023-2024. 


Tene na cuenta cu solamente studiante den examenklas 
of graduado di havo, vwo of mbo nivel 4 por inscribi pa e 
estudio pa maestro di Enseñansa Primario. 


Inscripcion pa e estudio pa maestro di 
Enseñansa Primario di IPA ta habri 


D 
en e siman cu a caba di pasa trabou a continua cu un 
programa cu nos a cuminsa cu ne for di aña pasa. E pro- 
grama aki ta consisti di bishita hotelnan rond di Aruba pa 
haya un recorido y tambe pa combersa tocante e vision y 
plan cu cada hotel tin pa cu nan crecemento. 


Diaranson siman pasa Minister di Turismo y Salud Publico, Sr. 
Dangui Oduber, a bishita Brickell Bay Beach Club & Spa. Nan a 
topa cu e gerente general y tambe e doñonan nobo di e hotel, 
kende a splica nan di e plan cu nan tin pa futuro di e hotel aki. 
Na e momentonan aki nan a cuminsa cu renobacion di tur nan 
cambernan. Nan lo renoba nan lobby area y nan pool area 
tambe den e siguiente lunanan pa asina por ofrece turista un 
miho servicio y calidad moderno. Pronto e hotel lo cambia 
nomber y lo cay bou di e franchise di Wyndham. Manera ta 


conoci, Wyndham tabata existi na Aruba caba y nos ta suma- 
mente orguyoso cu despues di varios aña nos tin un fran- 
chise cu ta asina renombra manera Wyndham bek na Aruba. 
Consecuentemente, Diahuebs anochi Gobierno di Aruba a 
organisa un anochi di conscientisacion den cuadro di preven- 
cion. Durante e anochi aki, e enfasis tabata riba e tema di 
metastatic breast cancer (MBC). Gobierno a uni su mes na 
diferente luga por medio di ilumina e edificio di bestuurskan- 
toor. Gobierno di Aruba a reenforsa su apoyo y colaboracion 
cu fundacionnan cu ta haci trabou den cuadro di prevencion di 
salud y tambe contra cancer. Nos ta agradecido na tur funda- 
cion cu ta traha duro pa duna sosten na esnan cu mester di dje. 
Na mesun momento ta desea di manda palabra di sosten y 
forsa pa e hoben Myandra Croes cu ta den su lucha contra 
e enfermedad aki. Myandra su storia ta un cu hopi inspi- 
racion y admiracion, sin laga afo perseverancia. Un hoben 
hopi balente y cu hopi fe, cu ta purbando di conscientisa 
otro por medio di su mesun lucha. 


Minister Dangui Oduber 


Resumen di siman 


20 


AWEMainta 
Corsou 
Diamars, 18 October 2022 


Dos ruman muhe a demanda contratista 


Contract pa construi un cas a 
bira problema monumental 


WILLEMSTAD - Siman pasa 11 di october Corte di Husticia 
sinta hunto cu dos partido cu tin un problema monumental 
rondo di construccion di un cas cu e contratista Development 
Eco & Architecture di cual Raishel Andre St. Jacoba ta 
director a palabra pa construi pa dos ruman muhe. 
E rumannan a pensa cu tratando cu un compania y no 
contratista los, lo tabata cuestion di duna encargo y paga 
ora e cas ta cla pero nan a sali malamente engaña. For di 
april di 2021 e rumannan a contrata firma pa traha e cas cu 
ta conecta cu ta conecta cu otro via e garashi bou di condi- 
cion cu ora e cas ta cla, nan ta tuma yabi dje cas y drenta 
bay biba aden. 


E areglo tabata pa e cas ta cla den 152 dia cuminsando na 
juli 2018 y mester a costa NAf. 162.250,24 pa un cas y cu 
Centrale Hypotheekbank lo paga e quotanan cumbini. 
E bistek ta goberna e contract for di momento cu e prome 
piedra te ora entrega e yabi di cas. 
E contract ta cubri tur cobamento pa legalisa e tereno cu 
ta keda riba un tereno cu a inclina y trabou a cuminsa dia 1 
augustus 2018 pero a para den dia pasobra CHB no a paga 
e prome quota. 


Sinembargo e contratista a splica cu e pago cu nan a ricibi 
tabata pa paga material di construccion. Su sigui te aña e 
trabou a stagna atrobe pero e rumannan a contesta cu nan 
a constata fayonan den e construccion y nan ke mira cuenta 
y rason dje contratista. 
En todo caso dia 5 di april 2019 e contratista a para tur 
trabou ki a manda cobra e rumannan NAf 45.877,27 pa 
trabou adicional pasobra nan a pidi pa cambia reparticion 
di espacio y paga waya di coriente extra a rason di mas cu 
5000 heldo. 


WILLEMSTAD - Casi-casi por traha 
un litania dje historia di construc- 
cion di dos cas banda di otro cu dos 
ruman a laga un contratista local traha 
ta manera fucu a tira riba e proyecto. 
Despues cu e contratista a tuma e 
trabou, para e trabou cay-lanta , 
ladronnan a bin daña e fiesta hortando 
poco bentana nobo-nobo cu a costa 
19.000 florin. 


Despues nan a horta kabel y herment 


a rason di 12.157,- y finalmente e dos 
rumannan por a drenta nan cas. 
Nan no tabatin yabi di cas pasobra e 
contratista no a laga yabi y nan mester 
a forsa e portanan pa drenta. 


EVALUACION INDEPENDIENTE 
E doñonan di cas a laga un experto 
independiente balota e cas y nan 
rapport tabata devastador. 


Bureau Ranis a raporta cu nan a 


construi e casnan masha slordig y no 
a pone ‘finishin touch’. Ranis a calcula 
cu pa caba e dos casnan ta costa NAf 
154.774,- cu specificacion di cada 
post. Fada finalmente, rumannan a 
laga otro hende caba di traha e cas. 
Nan a busca un abogado y a manda 
cobra e contratista NAf 167.335,- na 
daño y perhuicio. 


E contratista a manda bisa cu e no ta 
paga nada pero mas bien ta cobra NAf 
18.755,41 adicional pa trabou extra. 


A sigui un di tercer capitulo di welles- 
nietes y hues a dicidi pa dia 8 di 
november awor trece partidonan hunto 
pa caba di resolve e asunto manera ley 
ta manda. 


For di cas den construccion 


Ladronnan a horta bentana cua 
costa fl. 19.000 for di cas nobo 

WILLEMSTAD - Den e caso di un atraco cu a tuma luga 
den cas di un famia Chines dia 11 di april 2022 y cu a keda 
trata diabierna ultimo, fiscal señora mr. S. Polderman a haci 
e demanda di 6 aña di prizon pa cada atracado. 


Den e caso aki e homber Chines Guanxian MAI di 42 aña di 
edad ta esun cu a para na cabes y plania e atraco violento 
aki hunto cu e yiunan di Corsou, F. Florencia (23), R. Valies 
(20) y A. Felipie (24). Hues mr. van Vuure a bay di acuerdo 
cu abogado señora mr. Atena Sulvaran pa trata e caso di e 
acusado MAI 30 di november binidero despues di caba di 
scucha testigo. 


Polis a yega na e sitio, despues di a haya indicacion di 
bisiñanan cu e atraco tabata tumando luga den e bario 
Brievengat. Un di e atracadonan, tur na preto bisti, na dado 
momento a core sali for di e cas cu un tas den man cu el a 
benta abou y polis a gar’e mesora. E tabata esun cu a para 
tira bista y no a drenta e cas, ta trata aki di Florencia. 


Segun Florencia a conta hues diabierna durante tratamento 
di e caso, ta e homber Chines MAI a manda nan na e cas ei, 
bisando cu ei ta e miho caminda pa tira atraco, pasobra ey 
sigur tin cos pa bay cu ne. 


MAI a sigura cu e famia Chines ey, esta ZHENG y HE-WU 
tin suficiente placa. Hasta Florencia a conta precies con e 
atraco a tuma luga, anto tabata den e vehiculo maneha pa 
e propio MAI (un van) cu a pasa busca Felipie caba Valies, 
kendenan tabata droga, como tal no tabata nan mes, segun 
Florencia. Riba recomendacion di MAI a uza un sker di beton. 


Valies, asina cu polis a pone man riba dje a admiti cu el a uza 
e droga cu yama molly y asina ey e no sa bon kico el a haci. 


E acusado Felipie, mal turdi di e droga cu el a uza a bisa 
di no sa ta ken a bin cu e idea pa tira atraco, pero Valies y 
Florencia a bisa cu e plan aki ta di MAI. Hues a mustra e trio 
cu nan forma agresivo di trata e victimanan cu un arma di 
candela cu despues a resulta di cos di hunga, sin duda lo 
sigui ta un trauma pa e muchanan di e famia. 


Mester a drumi plat abou na suela y a pone e arma di candela 
na cabes di un di e adultonan, tambe a pusha porta di un di 
e cambernan, ranca telefon mobil for di un di e victimanan. 


Haciendo tur esaki e atracadonan a logra bay cu diferente 
suma di placa y cu pas di MCB, potmoni cu 100 dollar 
Mericano, e suma di Nafl. 400,—, mas e suma di 600 dollar 
Mericano, un tas colo bruin, mas un saco di plastic cu placa 
aden, renchi di horea di oro, un cantidad di prenda, un tas di 
scol, e suma di 85 dollar Mericano, mas 300 yen Chines, un 
otro tas mas tambe colo bruin cu tarheta di identificacion. 


Fiscal señora mr. S. Polderman a haya cu e acusacionnan ta 
debidamente substancia. Drenta cas di hende y trata nan 
di e forma ey ta lanta susto y crea trauma, e fiscal a sigui 
splica. Tabata un asalto teribel riba privacidad di e famia y 
asina ey e fiscal a conclui cu e demanda di 6 aña castigo di 
prizon pa e tres atracadonan. 


Hues a keda cu lo e dicta sentencia aki 3 siman, esta dia 4 
di november. 


Fiscal a demanda 6 aña castigo di prizon pa 
trio cu a tira atraco den cas di famia Chines 


WILLEMSTAD - Dialuna 17 di october 2022 alrededor di 
01.57’or Central di Polis a ricibi notificacion cu riba Gosieweg 
canto di caminda tin un homber drumi i e no ta reacciona. 
Mesora a dirigi unidad policial n’e sitio y nan a topa cu un 
homber drumi canto di caminda riba su banda drechi i no 
tabata duna señal bida. Tambe polis a haya un parti di e 
vehiculo. Probablemente un vehiculo lo a alcansa e peaton 
y sigui core. 
Dokter di polis cu a presenta na e sitio a constata morto di 


e homber, Rudsel Luciano Martis, nace dia 26 october 1957 
na Corsou. 


Riba ordo di fiscal di Ministerio Publico a tuma e curpa sin 
bida den beslag pa mas investigacion. 
Polis ta haci apelacion riba comunidad si tin un of mas 
persona cu por a mira e accidente pa yama 917 of 108. 
E chauffeur enbolbi por meld su mes na un warda di polis. 
Departamento di Trafico ta continua cu e investigacion. 


Accident di trafico cu morto 

Fortaleza Pa Famia 


T 
a facil pa kibra, daña, susha, menosprecia, rechasa, 
boicotia, inventa mentira, traha trampa y hasta papia 
malo di hende sin conoce. 


Pero ora yega e momento pa pidi despensa, pa papia 
bon, pa drecha cos, y cuminsa aprecia otro di curason, 
pa felicita otro pa un logro, pa respeta otro pa locual cu 
nan a haci, mester di humildad pa haci esey, y pa falta di 
humildad reconciliacion no ta tuma luga. 


Reconciliacion ta mas poderoso cu revancha, reconcili- 
acion ta Spiritual, pasobra den reconciliacion, semper ta 
existi pordon, pasobra e ta bin di Dios, si bo no pordona di 
curason no tin reconciliacion, pasobra si bo gaña pordona 
pasobra ta cumbini abo temporalmente, despues e asunto 
lo rementa. 


Revancha ta completamente carnal, orguyoso, diabolico, 
yena cu traicion, violencia y matamento, 


Mundo ta yena cu revancha, tin hopi revancha bao di nos 
hobennan, e falta di pordon ta grandi, e deseo di paga 
malo cu malo ta aumenta, pasobra nos como mayor no a 
siña nan con reconcilia y p’esey nan no por hacie. 


Tur caminda ta practica revancha, un persona ta venga y 
envidia otro, djis pasobra e no por alcansa locual e otro 
persona ey a logra, e ta wak su fout pa condene, y asina 
cumpli cu su revancha. 


Mayornan ta venga otro, pa straño cu bo por tende un 
homber bisa cu e ta stima su yiunan pero e tin un revancha 
grandi contra nan mama. 


Un pareha ta divorcia cu nan yiu den infancia y bo ta tende 
e mama bisa e yiu cu nunca bo tata no a cria bo, of bo ta 
tende e tata bisa e yiu cu su mama a bay cu otro homber 
sin wak atras. (Pero e pober mucha no tin arte ni parti den 
e asunto). 


Awendia nos ta experiencia tur tipo di revancha, personal, 
politico, matrimonial, laboral, etc., pero no lubida caminda 
tin revancha diabel ta presente. 


Laga nos tur corda cu donnan y yamada di Dios ta irevo- 
cabel, bo no por kita for di hende locual Dios a dune. 
(Romanonan 11:29). 


Dios a duna nos e don di reconciliacion, pa asina nos recon- 
cilia hende cu Cristo, kiermen cu nos cada un ta drechado 
di relacion, no dañado di relacion, y ta tempo pa demostra 
misericordia. 


E don cu Dios a duna bo, ta pa duna Gloria na Dios, sola- 
mente na Dios, no na ningun clase di idolatria, tampoco 
haciendo distincion di persona ken bo ta yuda of no. 


2 Corintionan 5:18+19+20 ta bisa: Awor tur e cosnan aki 
ta bini di Dios, kende a reconcilia nos cu Su mes door di 
Cristo y a duna nos e ministerio di reconciliacion. 


Esta cu Dios den Cristo, tabata reconciliando e mundo cu 
su mes, sin tuma nan picanan na cuenta, y e a encarga 
nos cu e palabra di reconciliacion. 


P’esey nos ta embahadornan pa Cristo, como sifuera Dios 
tabata spierta door di nos, nos ta roga boso den e nomber 
di Cristo sea reconcilia cu Dios. 
(Un embahador ta un representante di Reino y hacido di 
pas y no pa promove odio y revancha). 


Romanonan 12:21 ta bisa: No laga malo vence bo ma mas 
bien vence malo cu bon. 


Romanonan 12:17 ta bisa: Nunca paga malo cu malo na 
ningun hende. 
Respeta locual ta corecto den bista di tur hende, si ta 
posibel asina leu cu ta depende di boso,sea na pas cu tur 
hende. 


Awor nos tur por ripara, y reconoce cu den revancha no 
tin crecemento, caminda tin falta di pordon y envidia, tur 
cos ta cana robes, nos mester reconcilia pa asina drecha 
tur asunto na bienestar di tur hende. 


Señor tene misericordia, 


Sinceramente Pastor Marcel Balootje 


Reconciliacion ta 
mas poderoso cu revancha 

P 
arokia di Dakota ta informa cu grupo apostolado San 
Hudas Tadeo di Parokia Birgen di Fatima na Dakota ta 
tene nobena di 19 di october 2022 te cu dia 27 di october 
2022. Y fiesta di San Hdas Tadeo ta dia 28 di october 2022. 
Grupo San Hudas Tadeo di Dakota ta invita tur devoto na 
San Hudas Tadeo pa asisti sin falta na e Nobena na honor 
di San Hudas Tadeo - Santo y Abogado di Asuntonan di 
Desesperacion. E Nobena lo inicia riba diaranson 19 di 
october 2022 pa 6 or y 15 p.m. y ta sigui asina te cu diahuebs 
27 di october 2021; riba diadomingo 23 di october e nobena 
lo ta 5 or y 15 p.m. E nobena aki lo tuma luga den Misa 
Birgen di Fatima. Su Fiesta ta diabierna 28 di october 2022. 


Pues tur devoto na San Hudas Tadeo y Pueblo di Aruba en 
general ta keda cordialmente invita pa asisti sin falta na e 
nobena aki, ya cu Hesus mes ta bisa unda cu tin 2 of mas reuni 
den Su nomber, ey mes E lo ta memey di nan y presente pa 
scucha nan oracionnan, cu lo wordo seguramente scucha. 
Ta bolbe ripiti cu: Fiesta di San Hudas Tadeo, conhuntamente 
cu San Simon, lo ser celebra diabierna 28 di october 2022 
cu un Santo Sacrificio di Misa Solemne pa 7 or di anochi. 
Nos kier a enfatisa si cu lo tin un Santo Rosario na nos 
Reina di Santisimo Rosario, nos Mama Maria, como ta luna 
di October, pa 6 or y 15 p.m. prome cu e Santo Sacrificio di 
Misa. Nos kier a recorda e pueblo di Aruba cu Santonan ta 
wordo venera y no adora. 


Ya ta 60 aña caba cu e Nobena, y fiesta na honor di San 
Hudas Tadeo ta wordo celebra na Parokia di Birgen di Fatima, 
na Dakota. For di 1962 te cu 1996, esta e prome 35 añanan 
bao direccion di nos defunto keri sra Tula Pablo y for di 1997 
e Nobena, durante cual tambe Triduo a wordo organisa, a 
sigui bao direccion di e devotonan di nos dushi Santo, esta 
San Hudas Tadeo. (1962 – 2022 ta 60 aña). 


Ta desea di reitera: Hesus ta e unico Dios-hende y Mediador 
di e Aliansa Nobo. Ta un Dios so tin y un mediador entre 
Dios y nos, esta e hende, Hesucristo (1 Timoteo 2,5), pero 
mas leu nos ta lesa den Efesionan 3, 14-18: “Si, p’esey mi ta 
dobla mi rudia dilanti di Dios Tata, cu a duna Su comunidad 
den Cielo y riba tera nan existencia y nomber. Mi ta pidi’E pa 
Su rikesa glorioso y pa medio di Spirito Santo. E fortalece 
boso cu poder den profundidad di boso ser. Y mi ta pidi pa 
Cristo biba den boso curason pa medio di fe, esey sea boso 
fundeshi. 


Di e manera ey boso lo ta capaz di compronde, hunto cu 
tur e fielnan, con largo, hancho halto y profundo e amor di 
Cristo ta.” Cielo, cu a haya nan santificacion caba, pasobra: 
“reconoce anto boso picanan y resa uno pa otro pa boso 
wordo cura. Oracion di hende husto por haci hopi.” 1 Timoteo 
2,1-2: “Mi ta gradici Dios, Kende mi ta sirbi cu un consenshi 
limpi., manera mi mayornan a siña mi y mi ta corda riba 
bo cada momento , di dia y anochi, den mi oracionnan”. 
Comentario: “Si Dios mes ta contento ora nos ta resa un pa 
otro, e santonan, cu ta perfecto den amor, sigur mester resa 
pa nos.” 


A 
ki na Aruba y rond mundo, casi tur Cristian/Creyente 
tin un dios cu nan ta sirbi y kere den dje, y nan ta yam’e 
“Dios”. Ami tambe tin un dios cu mi ta sirbi, pero su nomber 
no ta dios... su nomber ta YAHWEH! 


Pakico mi ta kere den e nomber YAHWEH? 
Pa prome, mi dios ta e dios di Abraham/Isaac y Yacob. 
Mi dios ta un dios di e Israelitanan pues di e Hebreunan, pues 
claro su nomber mester ta den e idioma di e Israelitanan/ 
Hebreunan! 


Otro cos, Un nomber bo no por traduci, kiermen cu Carlos 
no ta Charles na Inglatera, pero e ta keda Carlos! E nomber 
di mi dios, cu ta YAHWEH, no ta cambia den niun idioma, e 
ta keda un nomber Hebreu! 


ALGO OTRO: 
Den gramatica tin titulonan y nombernan! 
Titulo ta un señal cu bo ta pone dilanti di un nomber, pues 
titulonan manera; ing. Dr. sr. sra. Mr. etc. etc. Dios tambe ta 
un titulo, Lord tambe ta un titulo, tata of mama tambe ta 
titulonan! 


Mi kier haci boso un pregunta cu mas o menos 2000 aña 
pasa tambe a ser haci! 


Lesa den e bijbel den e buki di EXODUS Capitulo 3 versonan 
13 te cu 15, y eyden boso por lesa di e pregunta y di e 
contesta! 


Te aki mi ta keda pa awor, Carlos Goeloe, studiante di bijbel. 


Con yama e dios cu bo ta sirbi? 


Nobena di San Hudas Tadeo 
ta cuminsa dia 19 di october 

S 
r. Eloy ‘Loy’ Koolman a nace na Aru- 
ba riba dia 21 di september 1932 
y a bay laga nos riba dia 11 di october 
2022. Eloy tabata yiu di Juan Romualdo 
Koolman y Anna Clara Ras. E tabata biba 
na Rooi Koochi # 10-A. Eloy a casa cu 
Nicolasita D. Wouters. For di nan matri- 
monio, nan a ser bendiciona cu tres yiu. 
Esta Eloy Beltrando, Mary Madelene y 
Ester Maria. A sigui pa nieto y nietanan, 
bisanieto y bisanietanan. 


Despues cu el a termina su estudio basico 
y avansa, Loy a bay traha na LAGO Oil 
& Transport Company Ltd. LAGO a cera 
despues riba dia 31 di maart 1985. El a 
cumpli 35 aña di servicio. 
Na LAGO El a traha den e seccion di 
Inspeccion di Petroleo den laboratorio 
y a avansa den diferente posicion. LAGO 
a cera, pero despues di esey a bolbe 
contract’e pa un periodo cortico den 
laboratorio. 


Loy ta un fotografo y periodista certi- 
fica, motibo pa cual el a yuda tambe den 
Departamento di Aruba Esso News di e 
compania Lago na varios ocasion. 
Eloy su logro y contribucion na Aruba en 
general y na Savaneta en particular, ta 
hopi. 
Na 1972, Manager di Conhunto Los 
Harmonicos y lider di bario di parti di 
partido M.E.P. pa Savaneta. 
Na 1974, President di Olimpic Flying 
Park na Rooi Koochi. 
Na 1975, President/Vice President di 
S.V. Racing Club Savaneta y president di 
Savaneta Boating Club. 
Na 1979, Vice President di S.V. La Fama; 
prome president di Carnaval Comite na 
Savaneta; prome president di Centro di 
Bario Savaneta.  


Miembro di: 
Aruba Volleyball Association; Aruba 
Spearfishing Association; Aruba Scuba 
Diving Association; Stichting Monument 


y Fundacion Betico Croes na 1986. 
Loy tabata den e prome grupo di 
Verkennerij di St. Hyacinthius Groep; 
El a yega di hunga futbol y softball pa 
Savaneta tempo di su hubentud. Eloy a 
pasa Dande pa 68 aña largo riba Aruba. 
Cu su mesun grupo pa 40 aña largo. 


Dande: 
Na 1974, Eloy a participa na e prome 
Festival di Dande na Conny Francis 
Club, na Santa Cruz cu Conhunto Los 
Harmonicos. E tabata un comienso 
masha bunita pa nan como Conhunto 
Los Harmonicos y pa Sr. Harry Croes 
cu a principia cu e Festival di Dande di 
Aruba na Conny Francis Club. 
E tempo aya Eloy a participa como seis 
biaha. E prome biaha El a participa cu e 
Conhunto Los Harmonicos. Di dos biaha 
nan a logra den e di dos premio. E tempo 
ey Sr. Fany Ras a sali na di prome premio, 
na 1975.  Anto despues  nan a sigui 
participa y competi na dicho festival. 
Esun cu a canta Dande semper pa e 
conhunto ta Mario Koolman su ruman cu 
conhunto Los Harmonicos. Despues nan 
a bini cu e Dande di tambu. Eloy a bisa 
cu e Dande di Tambu ta na Brazil, nan a 
bini cu ne. Esaki no tabata existi prome, 
segun Eloy. Ta e Dande di Pieter Leoncio 
Koolman y Anna Maria Noguera ta esey 
tabata existi. Despues nan a bini cu e 
Dande di Tambu. 
Aki tabata trata di mama cu yiu, anto e 
mama tabata toca tambu y e yiu tabata 
canta y e tabata tambe toca e triangel/ 
Trianga di Ma Rosa, di kende nan tabata 
fia e trianga pa toca cu e tambu y e 
trianga, e Dande. 


Asina tabata toca e Dande antes, Eloy a 
yega di conta den un entrevista pa DCA. 
Despues a bini e viol/fio, wiri, tambor, 
accordion, guitara tre y diferente instru- 
mento musical. 
Y semper Eloy tabata agradecido cu Sr. 
Harry Croes, kende a bini cu e Festival 


di Dande cu awe pa hopi aña caba y por 
bisa awe di por lo menos den su 48 aña 
caba Harry ta cu e festival. Y awe nos por 
tuma nota cu su yiu muhe Jessica Croes 
ta sigui cu e Festival di Dande Aruba. 
Asina bo tin Harry y awe Jessica ta sigui 
yuda tene nos cultura y nos folklore, 
pasobra Dande ta di nos Tradicion. 


Semper Eloy tabata boga pa ban 
mantene loke ta di nos cultura y loke 
tabata di e indjan y Arubianonan. Y si 
nos laga e cay, nos lo no tin nada mas. 
Sikiera esey nos por keda cu ne como 
recuerdo...Esakinan ta loke Eloy a trece 
den un entrevista. 
Na 1990, Eloy a yuda Savaneta haya 
asfalt rond di Misa y e scolnan. Tambe 
atraves di recoge firma pa Rooi Koochi, 
Sero Alejandro y Yara haya palo di luz el 
a logra esaki; Loy a yuda Savaneta haya 
renobacion di e Kleuterschool, Prome 
Paso Kleuter School y tambe e sala di 
ehercicio.  
Na 
1992, 
E 
tabata 
comisario 
di 
Volkskredietbank. Loy tabata musico, 
compositor y componente di Trovadores 
Folklorico. E grupo a graba un CD cu 
musica di antaño; Savaneta ta orguyoso 
di e gran Savanetero aki. 


Pero Aruba henter lo keda corda Eloy 
‘Loy’ Koolman como un pilar di bario di 
Savaneta, Pilar Cultural den nos Dande 
y e Cacique di Savaneta. Nos Gran 
Savanetero. 


Tributo na Sr. Eloy ‘Loy’ Koolman, d.f.m. 


Kende tabata un pilar di nos Dande y e Cacique di Savaneta 

Every life is noted and is cherished, 
and nothing loved is ever lost or perished. 


Su ultimo sonrisa tabata su despedida 
Inespera e la bai for di es mundo aki 
Lo e sigi celebra den eternidad 
Nos lo recorde cu hopi amor 


Cu immenso tristesa nos ta anuncia 
fayecimento di: 


Maria Dolores 
Hendriks-Vries 
“Marie” 
*23 maart 1935 Aruba - † 14 oktober 2022 
Hulanda 
Na edad di 87 anja. 


Viuda di: †André Hendriks 


Su yiunan stima: 
Yvonne y Jeroen van de Camp-Hendriks 
Vincent Hendriks 
†Frank Hendriks 


Su nietonan cu e la adora: Bonne 
Lasse 


Su rumanan: † Max (Chommy) Vries 
Vda. Joanna (jfr. Nanachi) Croes-Vries 
† Mario (Loy) Vries 
Vda. Susana (jfr. Sani) Fradl-Vries 
† Berta Figaroa-Vries 
Lermi Vries 


Su sobrino y sobrinanan cu a stime un mundo: 
Cecilia Arendsz-Vries 
Sandra Vries 
Ginny Vries 
Johnny Croes 
Michael Croes 
Glenn Croes 
Vda. Jacqueline Penja-Croes 
Papito Vries 
Soila Vries 
Brenda Vries 
Rozina Nava -Fradl 
Mariela Nava-Figaroa 
Deta Figaroa 
Junny Figaroa 
†Seppy Figaroa 
Fientje Figaroa 
Lito Figaroa 
Raquel Trimon-Figaroa 
Robert Figaroa 


Primo y primanan, comper y comernan, ihanan, y tur demas famia y 
conocirnan. 


Despedida lo tuma luga na Hulanda diahuebs 20 di oktober pa 5or di 
atardi. 


Por manda condolencia na adres: Oijenseweg 36, 5346 SV, Oss, 
Hulanda. 


Na Aruba tin oportunidad pa condoleer famia diaranzon 19 di 
oktober di 6:30 di atardi pa 8:30 di anochi na cas di e defunto su 
ruman Vda. Susana (jfr. Sani) Fradl-Vries, adres Tanki Leendert 158-C 
(Pazuid di Rococo Plaza). 


Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu inmenso dolor pero agradecido pa loke e la 
significa pa nos, nos ta anuncia fayecimento di nos 
tata,welo,bisawelo, suegro, ruman,omo,swa y amigo: 


Sr. Obdulio Leoncio Geerman 
Mihor conoci como “Doei”, Papa, Mo Doei. 
*12-09-1936 – † 12-10-2022 
Ex-hungado di Estrella Futbol Club, ex-hungando di 
Technico’s Biljart Team. 
Viudo di: † Lucia ‘Chia” Geerman-Koolman. 


Na nomber di su: 
Yuinan: Gloria y Valeriano Koolman-Geerman 
Minerva Geerman y Olivio Florencio 
Janina y Luis Gimenez-M. –Geerman 


Nietonan y nietanan: Orvin Koolman, Norwin Koolman, Xylia Koolman, 
Leonell Koolman, Lionel y Shardey Koolman-Croes, Eileen Koolman y 
Eduard Thiel, Geoffrey Koolman, Carlin Dirksz, Jayden Dirksz, Jaina Mateo- 
Florentino. 


Bisanietonan: 
Jeonell Koolman, Lyon, Ly-ann, Linzi Koolman, Everlyn, Everd Thiel. 
Mama: † Nicolasa Geerman-Angela. Tata: † Aloisio Geerman. 


Rumannan: † Lucas y † Johana Geerman y famia 
† Carnacion Geerman y famia 
† Felis y † Magdalena Geerman y famia 
† Jose Maria Geerman y Olga Geerman y famia 
† Josefina y † Jacinto Werleman-Geerman y famia 
Efrain Geerman y Bertha Caraballo y famia 
Aida y Tito Tromp-Geerman y famia 
Angela Geerman y Freddy Hernandez y famia 
Lamberto Werleman 
Irene y † Orlando Kock-Werleman y famia 
† Harold Werleman 
Magaly Brito y Ramon Guerero y famia 


Swa y Cuñanan: † Ruperta y † Estafanus Maduro-Koolman y famia 
† Clarita y † Rafael Thiel-Koolman y famia 
† Luisa y Pablo Werleman-Koolman y famia 
† Martha y † Johanes Angela-Koolman y famia 
† Maria y † Haime Jarzagaray-Koolman y famia 
Juan y Eloiza Koolman y famia 
†Romana y † Feliz Kock-Koolman y famia 


Famia: Theodoor y † Ana Koolman-Kock y famia. 
Bon amigonan di cas: Imelda Steward y famia, Ligia y Romulo Geerman, † 
Gilbert Geerman, Iky Donata y famia , Geraldine Krozendijk, Will Ocando 
Arias y famia. 
Ihanan: Joana Dirksz-Angela y famia, David Angel y famia, Mariela Kelly- 
Kock y famia. 


Tur su sobrina y sobrinonan, primo y primanan, comer y compernan, 
conocinan, bisiñanan, amistadnan y demas famia na Hulanda, 
Canada, Chile, Venezuela y Mexico. Su ex- ayudante na cas Mervis 
y su ayudantenan di Tehuis Zorg met Liefde, Ex-coleganan di 
Luchthavendienst, Aeropuerto Reina Beatrix, su amistadnan di Futbol, Biljart 
y Domino. 


Demas Famia: Geerman,Koolman,Dirksz, Thiel, Mateo-Florentino, Gimenez, 
Angela, Maduro, Lampe, Werleman,Tromp,Kock,Brito,Simon,Arends,Giron, 
Adames,Camacho. Despensa nos si den nos tristeza nos por a lubida algun 
miembro di famia. 


Acto di despedida lo tuma lugar: Diabierna 21 oktober 2022 for di 02:00 pa 
04:00 di atardi na Aurora Funeral Home. Despues lo Sali pa Santa Catolico 
na Santa Cruz. Nos ta lamenta cu despues di entiero nos no ta ricibi bishita 
di Condolencia na cas. 

Gradicimento 


Na nomber di su Esposa, yuinan, nieto- y nietanan, bisanieto 
– y bisanietanan y demas famia, nos kier a manda palabra 
di Gradicimento na tur cu di un of otro manera a duna nan 
muestra di cariño y sosten durante su malesa, fayecimento y 
entiero di nos defunto Stima: 
Nicomedes Antonio 
Tromp 
Mihor conoci como “Toni” 


Un danki di curason na Janine Godoy y 
verpleegsters nan di Wit Gele Kruis. 
Su docter di Kas, Dr. Joke Hertogen y 
assistentnan. 


Cu Toni sosega na Paz. 


Ta bay tin 3 santo sacrificio di Misa cu lo tuma lugar: 
Dialuna 17 oktober 2022, 6:30pm na Misa Santa Anna na Noord. 
Diamars 18 oktober 2022, 5:30pm na Kapel di Alto Vista. 
Diaranson 19 oktober 2022, 6:30pm na Misa Santa Anna na Noord. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, nos ta participa 
fayecimento di nos ser stima: 


Sra. Isaura del Socorro 
Krozendijk-Sardá 
Cariñosamente yama “Nana of Cachi” 
*07-08-1952 - †15-10-2022 


Acto di entiero lo wordo anuncia despues 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa.” 
Salmo: 23 


Nos ta anuncia fayecimento di: 


Olivia Yolanda 
de Jongh 
*09-07-1943 - †16-10-2022 


Acto di entiero lo wordo 
anuncia despues. 


Señor ta mi wardador, 
mi’n tin falta di nada; 
den cunucu di yerba berde, 
E ta pone mi sosega, 
E ta hibami na awanan tranquil, 
pa mi bolbe haya forsa 
Salmo23:1,2,3 


Cu inmenso dolor na nos curason, pero aceptando 
e boluntad di Dios, Nos ta anuncia fayecimento di: 


Reginita Kock 
Mihor conoci como: 
Rita 
*06 September 1938 - †15 October 2022 


Acto di entiero lo wordo anuncia despues. 


Staff y personal di Ad Patres Funeral Home & Crematorium ta 
extende nos mas sentido pesame na famianan di e fayecida. 

“Whoever dwells in the shelter of the Most High will rest in the 
shadow of the Almighty.”. 
Psalm: 91 


With deep sorrow but in accordance 
to God’s will we announce the 
passing of: 


Marvlyn Frances 
Thomas – James 
Bettern known as “Marvs” 
*30-11-1957 - †12-10-2022 


Husband: 
Robertson (Tony) Thomas 


Sons: 
Orville Kurt Thomas, Nolan Thomas 


Daughter in Law: 
Mary Ann Thomas-Wong 


Grandchildren: 
Liv Thomas, Religyon Brandon Thomas Webster 


Sisters & Brothers: 
Cecilia James, Daria Eugene, Adele James Benjamin, 
Bentworth (BJ) James, Gerald James. 


Nephews & Nieces: 
Dale (Pancho)James, Kimon Charles, Gaird Charles, 
Swinburne Charles, Jeansy Martina Jr, Jean-Pierre Martina, 
Leslie James, Malik James, Leston James, Orin James, Jari 
Eugene, Claire James, Chrissie Azouz, Adina James, Kayla 
Mc Kennon, Sahara James, Yaena Eugene, Yende Eugene, 
Raquel Benjamin, Alexys Benjamin. 
Brother / Sister-in-Law: Julie Lawrence, Michael Eugene, 
Richard Benjamin, Winnifred Timothy. 


Uncle & Aunts: 
Avelyn Lestrade, Aunt: Sybil Lestrade, and many cousins 
within the Delsol, Lestrade and Bruney families including Curllis 
and Agnes Lestrade. 


Close friends: Ian and Marcella Nelson, Tony Yearwood, 
Marjory Clark, Frenk Van Kan, Mirla de Cuba, Eva & Kelvin 
Francis 


Cousins, friends, acquaintances and neighbours 
Other families. 


The funeral will take place on Tuesday October 18th 2022 
from 2:00 pm to 4:00 pm followed by a memorial service at 
Paradera Church. The burial will proceed at the Catholic 
Cemetery in Paradera. 


We regret that after the funeral we can’t accept 
condolences at home. 
We ask your understanding in case we have forgotten 
anyone in our grief. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, 
nos ta participa fayecimento di: 
Sra. Elvira 
Madelin Croes 
Mihor conoci como “Malin” 
*25-01-1958 - †11-10-2022 


Acto di entiero lo wordo anuncia despues 
Adres pa condolencia: Tamborstraat # 1 


“Señor ta mi wardador, 
mi’n tin falta di nada 
Den cunucu di yerba berde e ta ponemi 
sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu dolor na nos curason, nos ta participa 
fayecimento di: 


Denny Hernandez 
*21-07-1955 - †09-10-2022 


Acto di despedida lo wordo anuncia 
despues 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, 
nos ta participa fayecimento di: 


Maria M. Wester 
Mihor conoci como “Chichi of Merci” 
*17-02-1956 - †13-10-2022 


Acto di entiero lo wordo 
anuncia despues 


28 


AWEMainta 
Diamars, 18 October 2022 


Every life is noted and is cherished, 
and nothing loved is ever lost or perished. 


Lagrima y flornan por seca, su recuerdonan y tur loke el a haci 
y significa pa nos lo keda graba pa semper den nos mente y 
curason. 


“Cerca Dios mi alma ta na paz, ta di DJ’E mi salbacion ta bin” 
Salmo 62:1 


Cu inmenso tristesa na nos curason, 
nos ta anuncia fayecimento di nos 
ser stima: 


Alim Ismail 
*06-11-1940 - †16-10-2022 


Na nomber di su: 
Mayornan: 
†Hussein y †Angela Ismail-Tromp 


Esposa: Carmen Ismail-Gomes 


Yiunan: 
Oslin y Natascha Ismail-d’Arnault 
Geraldine y Macario Arends-Ismail 
Nelson Ismail 


Nietonan: 
Axl y Alexandra Ismail-Brown, Ross Ismail y Kristy Rodriguez, Xixi 
Quandt, Kelsey Arends, Shelley Ismail. 


Rumannan: 
Guillermo y †Carmen Ismail-Cuba y famia 
Mientje y †Hendricus Tromp-Ismail y famia 
Nassib y Norma Ismail-Brete y famia 
Carmen y Luis Cano-Ismail y famia 


Sua y cuñanan: 
†Agustino y Simplicia Gomes-Leest y famia 
Fermina y Ronny Allee-Gomes y famia 
Toribio y Filomena Gomes-Boekhoudt y famia 


Sobrino y sobrinanan, primo y primanan, amigonan, bisiñanan, 
conocirnan y ex coleganan di Setar. 


Ex nuera: Christina Dijkhoff y yiunan Mandy y Rigal Luydens 


Amigonan di cas: 
Olivia, Miranda y Eric Boekhoudt y famia 
Edward Kelly 


Su ayudante y bisiña stima: 
Dibisay, Faustino y Gillie Contreras 


Demas famia: 
Ismail, Gomes, d’Arnault, Arends, Brown, Rodriguez, Quandt, Cuba, 
Tromp, Brete, Cano, Leest, Allee, Boekhoudt, Oduber, Erasmus, 
Semeleer, Solognier, Croes, Ras, Valdez, Wong, Contreras, Helder. 


Disculpa nos si den nos tristesa nos por a lubida di menciona un of 
otro famia. 


Ta invita tur famia, bisiña, amigo y conocirnan pa compaña nos na e 
acto di despedida/condolencia cu lo tuma lugar na Aurora Funeral 
Home diaranson 19 di oktober 2022 di 9’or pa 11’or di mainta. 
Cremacion lo tuma lugar den seno familiar. 


Despues di cremacion no ta ricibi bishita di condolencia na cas. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, 
nos ta participa fayecimento di: 
Jan Vroegindeweij 
*11-05-1942 - †12-10-2022 


Na nomber di su: 
Mama: † Leentje Vroegindeweij 


Tata: † Cor Vroegindeweij 


Yiunan: Corma Toppenberg y † Etty 
Toppenberg 
Jeannette Ramirez y Juan Fernando Ramirez 


Nieta: Shannah Vroegindeweij 


Bisanieto: Jamiloh 


Mama di su yiunan: Paula de Jong 


Rumannan: Christien Riemens y famia na Hulanda 
Tonni Breure y famia na Hulanda 
Thea Tielman y famia na Hulanda 
Willen Vroegindeweij y famia na Hulanda 


Primo(a)nan na Hulanda 


Bon amigo na Hulanda: Ron Viskil y famia 


Bon amigo na Miami: Jerry Francis 


Manera yiu: Robby Colastica 


Demas famia: Toppenberg, Ramirez, Welleman, Tanis y Knops 


Caretakers: Oneil Romero, Marlon Thode, Yvonne Peterson, 
Irene Jacobs, Francis Escalona, Irlene Croes-Jansen. Faith & 
Hope 


Specialista: Dr. Petronilia, Dr. Cheng, Dr. Waterloo 


Staff y personal di Mipa 


Despensa nos si den nos tristeza nos por a lubida un of otro 
persona 


Acto di condolencia lo tuma lugar Diaranson 19 di Oktober 
2022, di 7:00PM – 9:00PM na Aurora Funeral Home. 


Acto di despedida lo tuma lugar Diahuebs 20 di Oktober 2022 
di 9:00 am pa 11:00 am na Aurora Funeral Home. Cremashon 
lo tuma lugar den seno familiar. 


Nos ta lamenta cu despues di despedida nos no ta ricibi 
bishita di condolencia na cas. 

